Kenali Alex Gonçalves Peledak Yang Dikaitkan Dengan Penghijrahan Ke Liga Malaysia

Tatkala berstatus sebagai pemain ejen bebas, bekas penyerang Persikabo 1973, Alex dos Santos Goncalves semakin kuat dikaitkan dengan penghijrahan ke saingan liga tempatan yang akan bermula pada penghujung februari kelak.

Alex yang merupakan penyerang kelahiran Brazil pernah menggegar saingan liga negara jiran tetangga apabila meledak sejumlah 17 gol hasil daripada 29 penampilan bersama Persela Lamongan pada musim 2019.

Statistik itu meletakkan Alex sebagai peledak ketiga yang digeruni dalam kancah Liga 1 Indonesia. Hanya dua penyerang berada di posisi lebih baik daripadanya iaitu Marko Simic, merekodkan 28 gol dan Alberto Goncalves, menjaringkan 18 gol pada musim tersebut.

Antara pasukan yang kuat dikaitkan dengan penyerang yang memiliki ketinggian sekitar 1.8 meter ini ialah Melaka United FC.

Bercakap mengenai gaya permainannya, pemain yang dilahirkan di Texeira de Freitas ini merupakan seorang penyerang yang gemar melakukan roaming, berani menggelecek di kawasan lawan sebelum melakukan rembatan untuk merobek gawang lawan.

“Alex merupakan penyerang yang mobiliti, gemar melakukan pelbagai gerakan di atas padang dan mempunyai (kemahiran) teknikal yang baik.

“(Hal ini kerana) Liga Indonesia lebih (menjurus) ke arah fizikal yang memerlukan lebih larian dan pertarungan fizikal berbanding liga lain di asean.” kata pemerhati bola sepak Indonesia. Aun Rahman.

Selain daripada itu, Alex juga mempunyai kemahiran yang baik dalam melakukan perebutan bola di udara dan perkara ini dapat disaksikan menerusi beberapa jaringan yang dilakukannya menerusi tandukan di dalam kotak penalti.

Menerusi kemampuan yang dimiliki oleh Alex, pasukan yang bakal mendapatkan khidmatnya bakal meraih kelebihan ketika melakukan serangan balas pantas serta ketika memainkannya dengan tugas sebagai target-man.

Dengan kelebihan ketinggiannya pula, pasukannya boleh memanfaatkan kehadirannya ketika situasi bola mati seperti semasa dihadiahkan sepakan percuma dan sepakan penjuru.

Bagaimanapun, kemampuan yang dimilikinya serta statistik yang di bawa daripada saingan Liga Indonesia bukan menjadi tiket automatik untuk Alex terus ‘menjadi’ dalam saingan liga tempatan.

Kita sedia maklum terdapat perbezaan besar di antara corak permainan liga negara jiran tetangga dan Liga Malaysia. Selain itu, ia bergantung juga kepada kemampuannya untuk menyesuaikan diri bersama rakan sepasukan.

Antara perkara lain yang tidak boleh dikesampingkan adalah bagaimana ketua jurulatih mahu mengadunkan kemampuan dan kebolehan yang dimiliki oleh Alex bersama-sama 10 lagi pemain di dalam pasukannya.

Sebagai contoh, dapat dilihat penyerang seperti Sylvano Comvalius yang cukup digeruni di sana tidak dapat menunjukkan belangnya bersama Kuala Lumpur pada tahun 2019.

Seorang lagi penyerang yang boleh dijadikan contoh adalah Ferdinand Sinaga yang cukup cemerlang bersama PSM Makassar tetapi tidak memberikan impak yang besar ketika beraksi bersama pasukan Kelantan pada musim 2018.

Adakah benar Alex dos Santos Goncalves ini bakal hadir dalam saingan Liga Malaysia? Sama-sama kita nantikan.

Featured Image: Liga 1 Indonesia


20 Pemain Paling Tua Dalam Saingan Liga Malaysia 2021 – Siapakah Yang Masih Berbisa?

Kata orang, umur hanyalah sekadar angka dan jika anda layak untuk bermain maka pemain itu tetap akan menjadi pilihan jurulatih untuk diturunkan bermain dalam mana-mana perlawanan.

Pelbagai faktor yang menyebabkan kalangan jurulatih gemar menurunkan pemain-pemain senior tidak kiralah samada bermula dalam kesebelasan utama atau sebagai pemain gantian. Selain daripada masih mempamerkan bisa yang sama di atas padang, sebab-sebab yang lain mereka menjadi pilihan jurulatih adalah kerana pengalaman dan pengaruh.

Dalam saingan Liga Super dan Liga Premier 2021, kami berjaya menyenaraikan 20 pemain paling tua (tempatan dan import) dalam lingkungan 36 hingga 42 tahun yang masih ditagih khidmatnya untuk mengharungi saingan musim ini.

Berikut adalah 20 pemain paling tua (umur berdasarkan tahun 2021) dalam saingan Liga Malaysia khas untuk rujukan pembaca laman sesawang Sukanz:

Posisi: Pertahanan / Pemain Tengah

Kelab: Petaling Jaya City FC

Tarikh Lahir: 31 Ogos 1985

Kelab: Petaling Jaya City FC

Tarikh Lahir: 21 Julai 1985

Tarikh Lahir: 25 Jun 1985

Posisi: Penyerang / Pemain Sayap

Kelab: Kedah Darul Aman FC

Tarikh Lahir: 16 April 1985

Tarikh Lahir: 18 Oktober 1984

Tarikh Lahir: 10 September 1984

Tarikh Lahir: 6 November 1984

Tarikh Lahir: 14 Ogos 1984

Tarikh Lahir: 26 Mac 1984

Tarikh Lahir: 15 Februari 1984

Kelab: Kuala Lumpur City FC

Tarikh Lahir: 29 Januari 1984

Tarikh Lahir: 1 Oktober 1983

Tarikh Lahir: 5 Fenruari 1983

Tarikh Lahir: 20 Januari 1983

Tarikh Lahir: 2 Jun 1982

Posisi: Penyerang / Pemain Sayap

Kelab: Kuala Lumpur City FC

Tarikh Lahir: 2 September 1981

Posisi: Penyerang / Pemain Sayap

Tarikh Lahir: 21 Januari 1981

Tarikh Lahir: 8 April 1980

Posisi: Pemain Tengah / Penyerang

Tarikh Lahir: 20 Jun 1979

Kelab: Kuala Lumpur City FC

Tarikh Lahir: 24 September 1979


BATC 2022: Pemain Remaja Siti Nurshuhaini Jadi Titik Kebangkitan Malaysia Tumpaskan Jepun

Perseorangan remaja negara, Siti Nurshuhaini Azman menjadi titik kebangkitan pasukan wanita Malaysia berhasil menundukkan Jepun dalam perlawanan pertama peringkat Kumpulan Y di Kejohanan Badminton Berpasukan Asia (BATC), pada hari ini.

Pemain berusia 17 tahun yang beraksi pada perlawanan ketiga berjaya meraih kemenangan secara ‘straight set’ dengan keputusan 21-16 dan 22-20 menumpaskan perseorangan Jepun, Hina Akechi.

Kemenangan ini menyekat Jepun daripada mendahului 3-0 ke atas Malaysia. Sebelum itu, pasukan wanita Jepun terlebih dahulu mendahului 2-0 dengan wakilnya menumpaskan S. Kisona dan Eoon Qi Xuan pada perlawanan pertama dan kedua.

Momentum kemenangan pada perlawanan ketiga itu diteruskan oleh pasangan beregu Pearly Tan dan Valeree Siow yang menjadi ‘scratch pair’ pada perlawanan keempat.

Pearly-Valeree berjaya meraih kemenangan tersebut juga secara ‘straight set’ dengan keputusan 24-22 dan 21-18 ke atas Rui Hirokami dan Yuna Kato.

Ketika kedudukan terikat 2-2 selepas empat perlawanan, taruhan beregu kedua negara, Teoh Mei Xing-Anna Cheong tampil memberikan penamat yang gembira buat pasukan negara.

Pada perlawanan keliman, Mei Xing-Anna berhasil menumpaskan lawannya, Hina Akechi-Riko Gunji secara ‘straight set’ dengan pungutan mata 21-12 dan 21-5.

Kemenangan ini sekaligus membolehkan pasukan wanita Malaysia meraih kemenangan pada perlawanan pertama dengan keputusan 3-2 ke atas Jepun.

Featured Image: Badminton Association of Malaysia


Pegawai & Pemain Lega Perak FC Diberi Lanjutan Masa Untuk Selesaikan Pertukaran Pemilikan

Tempoh lanjutan yang diberikan oleh Malaysian Football League (MFL) bagi Perak untuk menyelesaikan rundingan pertukaran pemilikan sehingga 29 April ini telah mengundang kelegaan buat pegawai dan pemain Perak FC.

Menurut ketua jurulatih Perak FC, Yusri Che Lah, beliau berterima kasih dengan keputusan yang dibuat MFL melalui First Instance Body (FIB) yang masih sudi memberikan peluang kedua buat pengurusan menyelesaikan segala urusan pemindahan pemilikan.

Justeru, beliau mengharapkan pihak pengurusan Perak FC dapat menggunakan kesempatan yang telah diberikan demi memastikan nama Perak tidak terkubur dari peta bola sepak Malaysia.

“Saya rasa sangat bersyukur dengan keputusan MFL yang masih benarkan lanjutan walaupun sepatutnya telah berakhir hari ini.

“Kami amat memerlukan bantuan sebegini daripada MFL kerana semua orang tahu,hanya bola sepak sahaja periuk nasi buat pemain serta pegawai.

“Harap tempoh lanjutan seminggu yang diberikan dapat digunakan sepenuhnya oleh pengurusan Perak FC untuk memuktamadkan pemindahan pemilikan,” katanya.

Badan bebas “First Instance Body” (FIB) hari ini membuat keputusan untuk meluluskan permohonan Perak FC untuk lanjutan masa bagi memberi ruang pihak pengurusan kelab Liga Premier itu menyelesaikan rundingan pertukaran pemilikan.#LigaPremier2022

— #LigaMalaysia2022 (@MFL_MY) April 21, 2022

MFL melalui satu kenyataan media pada Khamis menyatakan ‘First Instance Body’ (FIB) telah membuat keputusan meluluskan permohonan Perak FC untuk lanjutan masa bagi memberi ruang pihak pengurusan kelab Liga Premier itu menyelesaikan rundingan pertukaran pemilikan.

Menurut Pengerusi FIB, Sheikh Mohd Nasir, selepas meneliti dan menperhalusi permohonan Perak FC pada 18 April 2022, pihak Jawatankusa FIB memberikan ruang untuk pihak pengurusan kelab Liga Premier itu menyelesaikan segala proses rundingan bersama pemilik baharu sehingga 29 April 2022.

Dalam masa sama, Yusri akui sambutan hari raya buat pemain serta pegawai musim ini seperti tidak memberikan sebarang erti namun pemakluman oleh MFL pada semalam seolah-olah mampu memberikan sinar di hujung terowong terhadap isu tunggakan gaji.

“Sambutan Hari Raya Aidilfitri kian dekat namun saya suasana sangat sedih sedang dirasai oleh kami semua di Perak FC.

“Harap akan ada jalan penyelesaian terhadap pertukaran pemilikan pasukan ini setelah peluang kedua diberikan oleh MFL dan pemain boleh mendapat sesuatu sebelum Hari Raya dari pengurusan baharu.

“Saya juga menyeru kepada pengurusan Perak FC jangan ambil saat akhir untuk melangsaikan semua proses,” katanya.

Featured Image: Perak Football Club


Tidak Dapat Penuhi Permintaan Pemilikan Stadium, Pengambilalihan KDA FC Oleh Syarikat Swasta Dibatalkan

Satu kejutan berlaku dalam kancah bola sepak tanah air apabila proses rundingan pengambilalihan saham pasukan Kedah Darul Aman (KDA FC) oleh sebuah gabungan syarikat swasta iaitu Flumen Holdings dan Go Auto Group yang sebelum ini dilaporkan hampir direalisasikan terpaksa dibatalkan.

Pengumuman pembatalan yang penuh kejutan itu diumumkan sendiri oleh Presiden Persatuan Bolasepak Kedah (KFA), Muhammad Sanusi Md Noor merangkap Menteri Besar Kedah dalam satu sidang media yang diadakan di Wisma Darul Aman, pada hari ini.

“Proses pengambilalihan 80% saham KDA FC oleh sebuah syarikat yang saya umumkan beberapa minggu lepas tidak dapat dimuktamadkan,

“Semalam, saya telah memutuskan untuk tidak meneruskan rundingan tersebut dan pasukan bola sepak Kedah Darul Aman akan dikendalikan sepenuhnya oleh KDA FC yang ditubuhkan oleh KFA.” katanya dihadapan pengamal media.

Baca: Status Pengambilalihan KDA FC Oleh Syarikat Swasta Telah Capai 80%

Menurutnya, proses pengambilalihan tersebut terpaksa dibatalkan kerana pihaknya tidak dapat memenuhi permintaan syarikat swasta tersebut yang mahukan pemilikan dua buah stadium dan juga beberapa bidang tanah di negeri jelapang padi tersebut.

“Permintaan-permintaan daripada syarikat itu tidak dapat dipenuhi oleh KFA dan kerajaan negeri, permintaan terlalu besar untuk kita lepaskan.”

“Antara lain adalah pemilikan stadium, stadium ini milik Perbadanan Stadium, itu tak boleh (kerana) harta orang lain, Stadium Darul Aman dan Stadium Suka Menanti (Stadium Sultan Abdul Halim) itu dibawah kendalian dan hak milik Perbadanan Stadium,” jelasnya.

Sanusi turut berpandangan, pembatalan pengambilalihan ini sudah semestinya menyebabkan pelaburan dalam industri kenderaan teknologi hijau dan peralatan pertahanan bernilai RM1.5 bilion yang dijanjikan oleh kedua-dua syarikat ini di negeri Kedah sama sekali tidak akan diteruskan.

Susulan dengan pembatalan pengambilalihan oleh gabungan syarikat ini juga, Sanusi memaklumkan membuka peluang kepada syarikat-syarikat swasta lain yang berminat untuk mengambil alih KDA FC untuk datang melakukan rundingan bersama KFA selepas daripada ini.


Ranking ATP: Carlos Alcaraz Muncul Pemain Tenis Termuda Duduki No.1 Dunia – Pada Usia 19 Tahun

Pemain tenis kelahiran Sepanyol, Carlos Alcaraz muncul pemain termuda yang akan menghuni ranking No.1 dunia dalam sejarah ranking ATP sejak 1973 selepas berjaya menjuarai kejohanan Grand Slam pertamanya, Terbuka Amerika Syarikat.

Pemain berusia 19 tahun mengesahkan gelaran tersebut selepas menumpaskan lawannya dari Norway, Casper Ruud dengan keputusan 6-4, 2-6, 7-6 dan 6-3 dalam perlawanan akhir yang berlangsung awal pagi tadi, waktu Malaysia.

Kemenangan itu membolehkannya memintas kedudukan pemain No.1 sebelum ini dari Rusia, Daniil Medvedev dalam sistem ranking ATP ketika berusia 19 tahun dan 4 bulan – dalam kemaskini berikutnya.

The call heard round the 🌍

How it sounded on US Open Radio when @carlosalcaraz won the #USOpen pic.twitter.com/aOB7c5fMqX

— US Open Tennis (@usopen) September 12, 2022

Untuk makluman semua, ketika kejohanan ini bermula pada 29 Ogos lalu, Alcaraz menduduki ranking keempat dunia.

Langkauan dari No.4 kepada No.1 yang dilakukan Alcaraz ini meletakkannya sebaris dengan tiga pemain lain yang pernah melakukan perkara yang sama iaitu Moya (1995), Andre Agassi (1999) dan Pete Sampras (2000).

Sebagai rekod, kedudukannya sebagai pemain No.1 dunia pada usia sebegini telah memecahkan rekod yang dipegang oleh pemain Australia, Lleyton Hewitt ketika berusia 20 tahun pada tahun 2001.

FIRST GRAND SLAM TITLE AND FIRST TEENAGER TO REACH 🌍 NO. 1⃣@CarlosAlcaraz defeats Casper Ruud 6-4 2-6 7-6 6-3 to clinch his maiden Grand Slam at the US Open.@USOpen | #USOpen pic.twitter.com/5rINBD0ATr

— ATP Tour (@atptour) September 11, 2022


Piala Malaysia: MKN Kekal Larangan Makan & Minum Termasuk di Corporate Box

Majlis Keselamatan Negara (MKN) kekal dengan keputusan tidak membenarkan sebarang  aktiviti makan dan minum di dalam stadium termasuk di dalam kotak korporat (corporate box) semasa perlawanan akhir Piala Malaysia, Selasa nanti.

Sebelum itu, penganjur kejohanan, Malaysian Football League (MFL) memohon kebenaran untuk membolehkan penyokong yang hadir makan dan minum semasa menyaksikan perlawanan akhir tersebut.

Selain itu, MFL turut memohon tambahan kapasiti penonton untuk hadir menyaksikan perlawanan akhir yang akan dilangsungkan di Stadium Nasional Bukit Jalil (SNBJ).

Bagaimanapun, menerusi satu surat yang diutuskan kepada MFL semalam, MKN menolak kedua-dua permohonan tersebut sekaligus menyaksikan larangan makan dan minum di dalam stadium semasa berlangsung perlawanan adalah kekal.

Manakala, jumlah penonton yang dibenarkan hadir untuk menyaksikan perlawanan akhir tersebut kekal setakat 20,000 orang sahaja sepertimana ditetapkan di bawah prosedur operasi piawai (SOP) Am Sektor Sukan dan Rekreasi di kawasan Pelan Pemulihan Negara (PPN) Fasa 4.

Susulan daripada keputusan ini, MFL dengan kerjasama Perbadanan Stadium Malaysia (PSM) merancang untuk menyediakan satu tapak khas bagi kenderaan saji (food truck) di perkarangan stadium untuk membolehkan penonton yang hadir makan dan minum terlebih dahulu sebelum masuk ke dalam stadium.


Piala Dunia B-17: FIFA Lucut Peru Sebagai Tuan Rumah

Persekutuan Persatuan Bola Sepak Antarabangsa (FIFA) sekali lagi bertindak melucutkan hak tuan rumah bagi salah satu kejohanan bawah umurnya. Kali ini pelucutan itu dikenakan terhadap Peru melibatkan saingan Piala Dunia Bawah 17 Tahun (B-17) 2023.

Badan induk bola sepak dunia itu mengumumkan perkara berkenaan menerusi satu kenyataan media selepas mengadakan satu perbincangan meluas bersama Persekutuan Bola Sepak Peru (FPF).

Puncanya disebabkan oleh negara di benua amerika selatan itu tidak berupaya memenuhi komitmen dalam menyediakan infrastruktur yang diperlukan untuk menganjurkan kejohanan terbabit.

FIFA has regretfully withdrawn Peru’s hosting rights to the FIFA U-17 World Cup 2023™ following extensive discussions between FIFA and the Peruvian Football Federation (FPF).ES: https://t.co/9IE6RTWNLaEN: https://t.co/TioowCyNQZ

— FIFA Media (@fifamedia) April 3, 2023

Akan tetapi, FIFA masih terbuka untuk menerima Peru bagi menganjurkan kejohanan lain pada masa hadapan.

Sementara itu, FIFA masih mengekalkan tarikh kejohanan iaitu bermula 10 November dan berakhir pada 2 Disember 2023. Hanya negara hos atau tuan rumah baharu sahaja akan dikenalpasti oleh Ahli Majlis FIFA dalam masa terdekat.

Minggu lalu, FIFA mengumumkan melucutkan Indonesia sebagai hak tuan rumah kejohanan Piala Dunia B-20 2023. Dipercayai, pelucutan itu bersangkutan dengan pengharaman penyertaan Israel oleh Indonesia yang layak secara merit setelah muncul naib juara Kejohanan UEFA B-19 2022.


Bekas Penjaga Gol Liga Thailand Mahu Cabar Posisi No.1 Melaka United

Penjaga gol yang pernah beraksi dalam divisyen tiga bola sepak Thailand (Thai League 3), Bryan See bersedia bersaing bagi merebut posisi No.1 dalam pasukan Melaka United FC.

Dua individu yang bakal menjadi saingan pemain berusia 29 tahun ini adalah penjaga gol berpengalaman, Norazlan Razali serta bekas rakan sepasukannya suatu masa dahulu, Ahmad Asyraaf Omar.

“Saya mahu cari cabaran baharu apabila ambil keputusan bersama Melaka (United) dan harap boleh mendapatkan tempat selaku penjaga gol utama di sini.

“Apa yang penting saya kena cepat sesuaikan diri selain beri tumpuan kepada prestasi sendiri kerana bukan mudah untuk bersaing dengan dua lagi penjaga gol yang tidak kurang hebatnya.

“Norazlan merupakan penjaga gol yang sangat berpengalaman manakala Asyraaf, saya sudah cukup mengenalinya sejak di PKNP, dia memang seorang yang berbakat.

“Cuma saya tidak nafikan gembira berpeluang berada dengan seorang penjaga gol seperti Norazlan yang telah melakar banyak kejayaan sepanjang kariernya, harap saya boleh pelajari sesuatu dengan dia,” katanya.

Untuk makluman semua, Bryan pernah beraksi dalam kancah bola sepak negara jiran tetangga dengan menyertai Bangkok FC selama setengah musim pada tahun 2019.

Kemudiannya, dia menyertai PDRM hampir dua musim sebelum direkut Penang FC pada tahun 2021. Semasa di Penang, Bryan banyak bertindak selaku pilihan kedua di belakang Samuel Somerville namun telah menampilkan prestasi cemerlang tiap kali diturunkan terutama dalam saingan Liga Super.


Formula 1: Selepas 20 Tahun Berlumba, Kimi Raikkonen Umum Persaraan Hujung Musim Ini

Pelumba Alfa Romeo Racing, Kimi Raikkonen mengumumkan akan menggantung helmet dan sarung tangannya setelah tamatnya saingan Formula1 musim 2021 ini.

Pelumba kelahiran Finland yang telah berlumba hampir 20 tahun ini membuat pengumuman tersebut menerusi akaun rasmi Instagram miliknya, semalam.

“Ini merupakan musim terakhir saya dalam Formula 1. Keputusan ini saya telah buat semasa musim sejuk lalu. Ia bukanlah satu keputusan yang mudah tetapi selepas daripada musim ini, ia merupakan masa untuk sesuatu yang baharu.” tulis pelumba yang bakal menjengah usia 42 tahun pada Oktober nanti.

Untuk rekod, Kimi atau nama julukannya, The Iceman melakukan debut dalam Formula 1 bersama pasukan Sauber ketika perlumbaan Australian GP pada tahun 2001.

Menariknya, kemenangan pertama yang diraih oleh Kimi hadir ketika beraksi di Litar Antarabangsa Sepang dalam Malaysian GP pada tahun 2003.

341 perlumbaan21 kemenangan103 podium18 petak hadapan46 'fastest lap'1 kejuaraan duniaSelepas 20 tahun, Kimi Raikkonen mengumumkan akan meninggalkan Formula One pada penghujung musim ini. pic.twitter.com/EcCK6vG0iM

Sebagai rekod, antara pasukan yang pernah disertai oleh Kimi sepanjang penglibatannya dalam Formula 1 ialah Sauber (2001), McLaren (2002-2006), Ferrari (2007-2009), Lotus (2012-2013), Ferrari (2014-2018) dan terakhir Alfa Romeo (2019-kini).

Sementara itu, menurut Sky Sports, pelumba senegaranya, Valtteri Bottas diletakkan sebagai calon pilihan untuk menggantikan kekosongan yang ditinggalkan oleh Kimi di Alfa Romeo pada tahun 2022.

Featured Image: Alfa Romeo Racing


Skuad Projek FAM-MSN Dapat Tajaan Puma RM350,000

Skuad Projek FAM-MSN akan menyarung jersi buatan jenama terkenal dari Jerman iaitu Puma bagi mengharungi saingan Piala MFL 2023.

Perkembangan itu hadir setelah Puma menerusi Active Sports dan Persatuan Bola Sepak Malaysia (FAM) menandatangani perjanjian penajaan yang bernilai RM350,000 selama setahun di Wisma FAM pada hari ini.

Susulan perjanjian terbabit, rekaan jersi ‘home’ dan ‘away’ bagi kegunaan Skuad Projek FAM-MSN diperlihatkan kepada umum.

Rekaan ‘home’ menampilkan elemen tradisi skuad Harimau Malaya iaitu berwarna kuning dan berjalur hitam. Sementara itu, rekaan ‘away’ pula menggunakan warna putih dan berjalur hitam.

Empat pemain Skuad Projek FAM-MSN iaitu Adli Ahamad, Muhammad Izzul Azry Abu Mansor, Mohamad Nabil Asyraf Ramli dan Sheikh Mohammad Faris Sheikh Mohammad Faisal tampil memperagakan jersi-jersi baharu terbabit.

Dimaklumkan, jersi ‘home’ dan ‘away’ Skuad Projek FAM-MSN keluaran Puma ini akan mula dijual bermula 3 Mac di outlet Active Sports Shah Alam dan outlet Puma terpilih pada harga RM129.

Featured Image: Football Association of Malaysia


Ranking BWF: Juara Cabaran Belgium Tze Yong Catat Lonjakan 6 Anak Tangga

Juara kejohanan Cabaran Antarabangsa Belgium 2021 dalam kategori perseorangan lelaki, Ng Tze terus mencatatkan peningkatan dalam kedudukan ranking dunia.

Menerusi satu kemaskini terbaru oleh Persekutuan Badminton Dunia (BWF) pada hari ini, pemain berusia 21 tahun ini melonjak enam anak tangga dalam kedudukan dunia.

Lonjakan itu memberikan Tze Yong menduduki tangga ke-68 dunia berbanding kedudukan ke-74 pada minggu lalu.

Sementara itu, kedudukan jaguh badminton negara, Lee Zii Jia kekal tidak berubah di tangga ke-8 dunia walaupun ditumpaskan pada pusingan awal di kejohanan Terbuka Perancis, baru-baru ini.

Featured Image: Badminton Association of Malaysia


Shahrel Fikri Sumbat 4 Gol – ‘Freekick’ Gaya Cristiano Ronaldo Curi Tumpuan

Penyerang Perak, Shahrel Fikri Md. Fauzi berjaya menyumbat empat gol ketika menentang Felda United FC (FUFC) dalam aksi kesembilan saingan CIMB Liga Super 2020.

Ia sekaligus membantu pasukannya mencatatkan kemenangan besar 5-1 ke atas skuad The Fighters dalam perlawanan yang berlangsung tanpa kehadiran penyokong di Stadium Perak, semalam.

Diantara keempat-empat gol yang dijaringkannya, jaringan pembukaannya pada minit ke-17 menerusi satu sepakan percuma ala-ala penyerang Portugal, Cristiano Ronaldo menuju tepat ke bucu gol paling mencuri tumpuan.

Manakala baki tiga gol lagi dijaringkannya pada separuh masa kedua. Pelbagai reaksi yang diberikan oleh para peminat di media sosial mengenai kejayaan penyerang berusia 25 tahun itu mengenai sepakan percumanya dan jaringan 4 gol dalam perlawanan tersebut.

What a goal, what a player @shahrelfikri! https://t.co/Ut3oxpWWcT

We dont need naturalisation striker we have SHAHREL FIKRI !!!! https://t.co/K0I7binCnG

@md_mukhriz sumpah Shahrel Fikri tok nang kdk CR7 https://t.co/5twOWXFqTB

eky guna standing free kick ronaldo bai https://t.co/iWymz7o6sR

Man of the moment! Eki is on fire 🔥#PenyerangTempatan 😁 https://t.co/ArRqtRNKNY

In an import dominated era, its pretty challenging for a local lad to take the Golden Boot.But when it does happen, it has to be something special. https://t.co/L2nL8F6Jvz

Empat gol yang dijaringkan itu telah melonjak namanya sebagai penjaring terbanyak kejohanan – 9 gol setakat ini, mengatasi penyerang Terengganu FC, Dominic Da Sylva yang memiliki 7 gol.

Sementara itu, Perak turut melonjak kedudukannya ke tangga kedua CIMB Liga Super 2020 dengan kutipan 17 mata.

Anda boleh menonton ‘highlights’ penuh perlawanan Perak menentang Felda United pada pautan video di bawah:

Featured Image: Malaysian Football League


Juara Liga Thai 2 Sedang Berunding Untuk Dapatkan Daniel Sturridge

Kelab yang menjuarai saingan Liga Thailand 2 musim 2021/22 iaitu Lamphun Warriors FC telah memulakan rundingan untuk mendapatkan khidmat bekas penyerang Liverpool, Daniel Sturridge.

Menurut laporan media berpangkalan di negara tersebut, Buaksib, kelab tersebut menawarkan gaji sebesar tujuh angka sebulan bagi menarik pemain berusia 32 tahun itu untuk memperkuatkan Lamphun Warriors yang akan beraksi di Liga Thai 1, musim hadapan.

Ketika ini, Sturridge yang juga merupakan bekas penyerang skuad kebangsaan England tidak terikat dengan mana-mana kelab dan menjadi ejen bebas. Ini selepas dia menamatkan kontrak bersama kelab berpangkalan di Australia, Perth Glory.

Laporan itu turut memaklumkan seorang ejen telah menghantar profil pemain kepada kelab tersebut serta berbincang mengenai usaha untuk membawanya ke saingan Liga Thai.

Sebelum itu, kelab yang sama turut mengesahkan melanjutkan kontrak bekas rakan sepasukannya di Liverpool, Aly Cissokho untuk menghadapi saingan musim hadapan. Pertahanan kelahiran Perancis ini mula menyertai Lamphun Warriors sejak tahun 2021 yang lalu.


Wajarkah Arteta jual 9 pemain dan bentuk skuad baharu Arsenal 2020-21?

Mikel Arteta menutup cabaran musim sulungnya sebagai ketua jurulatih Arsenal dengan memacu kelab London tersebut menjulang trofi Piala FA England 2019-20 setelah menewaskan Chelsea di Stadium Wembley.

Kejayaan itu turut memberikan Arsenal slot automatik ke saingan Liga Europa bersama-sama pasukan Leicester City yang meraih kedudukan ke-5 Liga Perdana Inggeris (EPL). Tottenham Hotspur yang berada di kedudukan ke-6 diberikan slot kelayakan pusingan ke-2.

Bagaimanapun prestasi Arteta kurang memberangsangkan dalam saingan EPL dengan hanya menduduki tangga ke-8 selain tersingkir daripada saingan Liga Europa 2019-20 di tangan Olympiakos pada aksi kelompok 32 pasukan terakhir.

Namun pujian tetap diberikan kepada pengurus muda kelahiran Sepanyol ini kerana ini merupakan kali pertama Arteta mengambil tanggungjawab sebagai ketua jurulatih di pertengahan musim dan mewarisi skuad tinggalan bekas ketua jurulatih, Unai Emery.

Saingan EPL, Liga Europa, Piala Carabao kian mencabar saban tahun dan Arteta juga akan menggalas usaha mempertahankan kejuaraan Piala FA pada musim depan. Maka tidak peliklah Arteta yang juga bekas kapten Arsenal dilaporkan bercadang untuk merombak skuad sedia ada dan mendapatkan beberapa pemain baharu yang menjadi pilihannya untuk beraksi pada musim depan.

Bagaimanapun, Arteta yang merupakan bekas penolong jurulatih kepada Pep Guardiola di Manchester City tahu duit hasil kemenangan Piala FA dan pendapatan daripada saingan Liga Europa semata-mata tidak mencukupi untuk mendapatkan pemain-pemain baharu. Solusinya pada ketika ini, Arteta perlu melepaskan beberapa pemain bintangnya bagi mendapatkan dana tambahan.

Menurut Daily Mail, dilaporkan seramai 9 orang pemain bintang yang diletakkan dalam senarai untuk dijual oleh Arsenal. Ianya terdiri daripada kalangan pemain tunjang yang sering mengisi kesebelasan utama termasuk yang beraksi dalam perlawanan akhir Piala FA, ahad lalu.

Antaranya penyerang Alexandre Lacazette, pemain tengah Matteo Guendouzi, Henrikh Mkhitaryan, Lucas Torreira, pertahanan Hector Bellerin, Sokratis, Sead Kolasinac, Shkodran Mustafi dan Rob Holding.

Pemain-pemain ini mahu dijual bagi mendapatkan dua pemain yang dikhabarkan oleh media menjadi sasaran utama Arteta iaitu pemain tengah Atletico Madrid, Thomas Partey dan penyerang sayap lincah Chelsea, Willian serta beberapa nama lain lagi.

Selain itu, mereka juga berhasrat untuk membawa perancang Barcelona, Philippe Countinho namun kewangan dilihat menjadi kekangan yang paling besar pada ketika ini.

Melepaskan sehingga 9 pemain tunjang sedia ada dan merekrut sejumlah pemain-pemain baharu merupakan satu tindakan yang berisiko tinggi dan Arteta bakal berdepan cabaran yang sukar untuk membentuk keserasian skuad baharu bagi mengharungi saingan musim depan.

Perkara ini telah terjadi kepada seteru Arsenal iaitu Tottenham Hotspur pada tahun 2013 apabila mereka menggunakan duit hasil penjualan mega Gareth Bale untuk menandatangani Christian Eriksen, Nacer Chadli, Erik Lamela, Paulinho, Etienne Capou, Vlad Chiriches dan Roberto Soladado.

Pemain-pemain yang disangkakan mampu memperkukuhkan Spurs pada musim itu, tidak memberikan hasil yang diharapkan dan mereka sekadar menamatkan saingan EPL 2013-14 di tangga ke-6, tersingkir daripada saingan Piala FA di pusingan ke-3, ditunjukkan jalan keluar daripada Piala Liga pada pusingan ke-5 dan terkandas di saingan Liga Europa pada aksi 16 terakhir.

Namun sejak mengambil alih kerusi ketua jurulatih Arsenal menggantikan Unai Emery, Arteta dilihat telah bersedia awal untuk merombak dan membina skuad baharu untuk mengharungi saingan musim depan.

Ini dapat dilihat apabila Arteta sering memberikan peluang bermain kepada pemain-pemain muda seperti Bukayo Saka, Eddie Nketiah, Ainsley Maitland-Niles, Kieran Tierney, Joe Willock, Gabriel Martinelli dan beberapa nama lagi.

Tidak dilupakan penyerang prolifik, Pierre-Emerick Aubameyang telah dinyatakan berkali-kali oleh Arteta akan kekal di Stadium Emirates. Wajah skuad baharu Arsenal dapat digambarkan dengan dibina berpaksikan Aubameyang, pemain-pemain sasaran seperti Partey dan Willian serta pemain-pemain muda mereka.

Apa yang penulis boleh simpulkan, ia satu tindakan yang wajar buat Arteta melepaskan sehingga 9 pemain tunjang mereka bagi mendapatkan dana. Arteta juga melihat skuad sedia ada tidak mampu mencabar saingan-saingan utama dengan lebih serius selain daripada mahukan pemain-pemain yang dapat memainkan taktikalnya dengan lebih berkesan.

Namun ianya diiringi dengan cabaran besar untuk menerapkan keserasian skuad baharu dan peminat dan pengurusan pastinya mahu melihat Arteta kembali mengemudi Arsenal untuk memburu kedudukan 4 terbaik dalam saingan bola sepak Inggeris dan meraih slot ke saingan Liga Juara-Juara UEFA sebagaimana di zaman kendalian Arsene Wenger dahulu.


Terbuka Jerman: Vivian-Chiew Sien Sempat Beri Saingan Sengit Sebelum Disingkir Beregu No.1 Dunia

Satu-satunya wakil beregu wanita negara di peringkat suku akhir Terbuka Jerman 2022, Vivian Hoo dan Lim Chiew Sien terpaksa akur tumpas kepada lawannya yang merupakan pasangan No.1 dunia.

Bagaimanapun, Vivian-Chiew Sien yang di ranking ke-61 dunia sempat memberikan cabaran sengit kepada Chen Qing Chen dan Jia Yi Fan yang merupakan pasangan beregu wanita dari China.

Dalam perlawanan tersebut, Vivian-Chiew Sien yang merupakan beregu bebas (independent) terlebih dahulu tumpas pada set pertama dengan keputusan 15-21 kepada juara Kejohanan Dunia BWF 2021 ini.

YONEX GAINWARD German Open 2022WD – Quarter final          🇨🇳Qing Chen CHEN🏅21 22 🇨🇳Yi Fan JIA🏅15 20 🇲🇾Vivian HOO          🇲🇾Chiew Sien LIM🕗 in 46 minutes https://t.co/7WFVm33VLQ

Bagaimanapun, pasangan yang mula bergandingan sejak Oktober tahun lalu ini mula menunjukkan permainan yang garang pada set kedua sehingga mengheret Qing Chen-Yi Fan memasuki mata ‘deuce’ sebelum tumpas 20-22.

Namun, dengan tumpasnya di set kedua, Vivian dan Chiew Sien tidak dapat membuat perhitungan dengan Qing Chen dan Yi Fan di set ketiga atau penentuan. Untuk makluman semua, ini merupakan pertarungan pertama melibatkan kedua-dua beregu dari Malaysia dan China ini.

Sementara itu, Qing Chen-Yi Fan yang berjaya mara ke peringkat separuh akhir bakal berhadapan samada beregu China, Du Yue-Li Wen Mei (ranking ke-225) atau beregu Thailand, Jongkolphan Kititharakul-Rawinda Prajongjai (ranking ke-8) yang dijadualkan berlangsung pada malam esok (waktu Malaysia).

Featured Image: Badminton Association of Malaysia


Atlet 4×100 Negara Berlatih Awal – Sasar Pingat Emas Sukan SEA 2021

Atlet-atlet 4×100 meter lelaki negara sudah mula dikumpulkan untuk berlatih bagi memastikan hasrat untuk merangkul pingat emas di temasya Sukan SEA Vietnam 2021 dapat dicapai.

Ketua jurulatih olahraga negara, Mohd Manshahar Abd Jalil berkata hasrat tersebut bukanlah sesuatu yang mustahil jika mengambil kira potensi barisan atlet 4×100 meter dan rekod dalam temasya Sukan SEA edisi terdahulu.

“Sebab itu kita kumpulkan semua atlet pecut terbaik menjalani latihan bersama di bawah ketua jurulatih pecut, Dwayne Miller agar dia boleh buat perancangan awal. Ini juga KPI (petunjuk prestasi utama) yang diletakkan kepadanya.

“Kalau lihat berdasarkan kemampuan kuartet kita ketika Sukan SEA di Filipina tahun lalu (menang perak), kita nampak ada peluang yang besar untuk menang emas pada Sukan SEA di Vietnam.

“Melihat kepada catatan peribadi terbaik atlet pecut kita, sepatutnya memang kita boleh menang emas di Vietnam. Sebab itu kita perlu mengumpulkan mereka lebih awal bagi berlatih bersama kerana acara lari berganti-ganti turut membabitkan teknikal yang perlu diperbaiki dari semasa ke semasa.” katanya seperti dilaporkan oleh Berita Harian.

Ketika ini, enam atlet pecut terbaik sedang berlatih di bawah kelolaan Miller yang merupakan kelahiran Amerika Syarikat. Mereka ialah Muhammad Haiqal Hanafi, Khairul Hafiz Jantan, Nixson Kennedy, Jonathan Nyepa, Muhammad Zulfiqar Ismail dan Mohd Aqil Yasmin.

Selain daripada menyasarkan untuk memenangi pingat temasya dwitahunan asia tenggara pada tahun hadapan, mereka juga disasarkan untuk meraih sekurang-kurangnya pingat gangsa dalam temasya Sukan Asia 2022 di Hangzhou, China.

“Mereka perlu diberi pendedahan dan menyertai kejohanan. Perancangan kita juga bukan setakat peringkat Sukan SEA tetapi kita mahu pergi jauh untuk sekurang-kurangnya meraih pingat pada Sukan Asia (di Hangzhou),” tambahnya lagi.

Bagaimanapun, bercerita mengenai saingan dalam temasya Sukan Asia, Malaysia perlu membuat persiapan mantap kerana mereka bakal berhadapan saingan sukar daripada negara-negara hebat seperti China, Jepun dan Qatar.


MFL Siasat Penyokong Langgar SOP – ‘Masuk’ Padang & Peluk Pemain Terengganu

Aksi kelima Kumpulan B Piala Malaysia melibatkan Selangor dan Terengganu di Stadium Majlis Bandaraya Petaling Jaya (MBPJ), semalam, turut dicemari dengan insiden seorang penyokong dilihat menerjah masuk ke padang dan berpelukan meraikan gol bersama-sama pemain.

Insiden tersebut berlaku pada minit ke-71 apabila penyerang Terengganu, Jordan Mintah berhasil menyempurnakan sepakan percuma sekaligus memberikan pasukannya mendahului 2-0 pada waktu itu.

Ketika Jordan berlari ke kawasan berhampiran dengan tempat duduk penonton, seorang penyokong dilihat menerjah masuk ke padang dan berpelukan bersama pemain Terengganu untuk meraikan gol tersebut.

Perbuatan itu jelas melanggar prosedur operasi piawai (SOP) yang ditetapkan oleh Malaysian Football League (MFL) bagi menjaga keselamatan pemain serta mengekang penularan Covid-19.

📹 HIGHLIGHTS: @SelangorFC 1-3 @FCTerengganuTerengganu FC mencatat kemenangan kelima berturut-turut melalui gol Faisal Halim dan Jordan Mintah (2). Shahrel Fikri Fauzi membalas untuk Selangor pada minit ke-84.#TMPialaMalaysia2021 pic.twitter.com/e0mdrF8GmW

Menurut laporan Harian Metro, MFL sedia maklum akan insiden terbabit dan Ketua Pegawai Eksekutifnya, Stuart Ramalingam berkata, “kita ada menerima laporan membabitkan kejadian itu dan siasatan segera akan dilakukan sebelum tindakan sewajarnya diambil.

“Saya tidak mahu bercakap mengenai kegagalan kawalan keselamatan kerana penganjuran kejohanan besar seperti Piala Dunia pun ada penyokong lari masuk ke padang,”

Sementara itu, selang sekitar 10 minit kemudian, pasukan tuan rumah, Selangor sempat merapatkan jurang menerusi jaringan oleh penyerang tempatan, Shahrel Fikri pada minit ke-82 untuk menjadikan keputusan semasa 2-1.

Bagaimanapun, Jordan sekali lagi mempamerkan kehebatannya apabila menjaringkan satu lagi gol menerusi situasi sepakan percuma pada minit ke-90 sebelum pengadil menamatkan permainan dengan keputusan 3-1.

Terengganu kini mengesahkan diri selaku juara Kumpulan B dengan pungutan 15 mata hasil daripada lima kemenangan yang diraih sebelum ini.


Aston Martin Diumum Sebagai Penaja & Rakan Kongsi Baharu JDT

Gergasi bola sepak Malaysia, Johor Darul Ta’zim (JDT) mengumumkan pengeluar kereta mewah terkemuka, Aston Martin sebagai penaja dan rakan kongsi baharunya.

Pengumuman itu dibuat menerusi sebuah video berdurasi 43 saat yang dimuat naik di pelbagai platform media sosial rasmi milik kelab tersebut, hari ini.

Welcome to the JDT Family, Aston Martin. #JDT #AMRAsia #OfficialPartnership#AClassAboveTheRest#JDTforAll pic.twitter.com/xirhSP4KBZ

Menurut kenyataan tambahan kelab, hasil daripada kerjasama di antara kedua-dua entiti ini, Aston Martin HQ bersetuju untuk mengeluarkan kereta Aston Martin bertemakan ‘JDT Edition’ untuk dijual.

Menariknya, keuntungan daripada penjualan kereta edisi tersebut akan dikongsikan antara kedua-dua entiti ini.

Untuk makluman, ini bukanlah kali pertama memeterai perjanjian penajaan atau kerjasama bersama jenama antarabangsa.

Untuk rekod, pasukan yang terkenal dengan julukan skuad Harimau Selatan ini telah mengumumkan kerjasama bersama Nike, Hublot, SWAG dan Subway.


Piala Remaja Wanita Asia: Young Tigress Akhiri Saingan Di Tempat Kelima

Skuad hoki wanita kebangsaan menamatkan saingan Piala Remaja Wanita Asia 2023 di tempat kelima kejohanan selepas menewaskan Hong Kong dan Kazakhstan di pusingan penentuan tempat kelima hingga kelapan.

Dalam peringkat separuh akhir pusingan tersebut, Hong Kong dibelasah Malaysia dengan keputusan 10-1 hasil jaringan lapan pemain kebangsaan termasuk hatrik Nur Shamine Azureen Mohammed Badusha.

Skuad berjulukan Young Tigress itu kemudiannya meneruskan aksi cemerlang dalam penentuan tempat kelima dan keenam apabila membenam Kazakhstan dengan keputusan tujuh gol tanpa balas.

Malaysia mengakhiri kempen Kejohanan Piala Remaja Asia (Wanita) 2023 yang berlangsung di Stadium Hoki Kawasaki Heavy Industries, Kakamigahara Gifu, Jepun, di kedudukan ke-5 selepas tidak berdepan masalah untuk menundukkan lawan, Kazakhstan 7-0.

— MHC (@hockeymalaysia) June 11, 2023

Tujuh gol Malaysia dijaringkan Siti Nur Irdina Mohd Nor dan jaringan berganda daripada Shamine Azureen, Dian Nursyakira Najwa Al-Wadqa Nazeri dan Azmyra Mia Sofea Azhairy memastikan tempat kelima jadi milik Young Tigress.

Sebelum ini, Malaysia terlepas slot Piala Dunia Wanita selepas mereka tewas kepada Republik Korea yang menyaksikan mereka sekadar menduduki tangga ketiga Pool A dengan enam mata hasil dua kemenangan ke atas Chinese Taipei dan Uzbekistan.

Keputusan tersebut sekaligus menyebabkan skuad bimbingan Farah Yahya tidak dapat mengulangi kejayaan mara ke Piala Dunia Wanita 2021 dan terpaksa berpuas hati menamatkan saingan di tempat kelima Piala Remaja Wanita Asia.

Featured Image: Asian Hockey Federation


Sukan SEA 2023: Dua Beregu Wanita Negara Dikecewakan Indonesia Untuk Ke Pentas Akhir

Beregu wanita negara menerima nasib sama seperti pemain perseorangan lelaki negara apabila tewas kepada wakil Indonesia di peringkat separuh akhir pada temasya Sukan SEA 2023.

Lee Xin Jie-Low Yeen Yuan tewas kepada beregu wanita No.14 dunia, Febriana Dwipuji Kusuma dan Amalia Cahaya Pratiwi manakala pasangan Cheng Su Hui-Cheng Su Yin pula akur ditundukkan beregu, Meilysa Trias Puspitasari dan Rachel Allessya Rose.

Pasangan Febriana-Pratiwi mudah menjinakkan Xin Jie-Yeen Yuan menerusi kemenangan ‘straight set’ dengan skor 21-9 dan 21-9 dalam perlawanan yang hanya bertahan selama 30 minit itu.

Bagi gandingan Su Hui-Su Yin, mereka cuba beri saingan kepada lawan mereka tetapi tidak cukup untuk mengikat perlawanan pada set kedua yang menyaksikan mereka tewas kepada Meilysa-Rachel dengan keputusan 10-21 dan 17-21.

Sama seperti perseorangan lelaki, Xin Jie-Yeen Yuan bersama Su Hui-Su Yin turut meraih pingat gangsa yang menyaksikan Malaysia mengutip empat pingat gangsa dalam sukan badminton pada hari kedua terakhir kejohanan.

Dalam pada itu, dua beregu Indonesia berpeluang mempertahankan pingat emas milik mereka yang dimenangi Apriyani Rahayu dan Siti Fadia Silva Ramadhanti pada edisi yang lalu.

Featured image: Badminton Association of Malaysia (BAM)


Penyerang Baharu Kedah ‘Okay’ Penyokong Panggilnya Pak Ngah

Kemasukan penyerang dari Cameroon, Ronald Ngah Wanja bersama pasukan Kedah Darul Aman FC (Kedah) pada musim ini mendapat sambutan hangat dalam kalangan penyokong skuad Sang Kenari.

Walaupun baru beraksi dalam satu perlawanan, ketika menentang Sarawak United pada perlawanan sulung Liga Super musim ini, penyerang berusia 30 tahun dengan pantasnya mendapat nama panggilan mesra ‘Pak Ngah’ oleh penyokong Kedah.

Menurut laporan Berita Harian, dia bukan sahaja tidak kisah mengenai nama panggilan tersebut malahan turut teruja dengan kehangatan penyokong yang meraikannya sejak menyertai Kedah.

“Penyokong ada yang memanggil nama saya Ronald, Ngah atau Wanja dan mereka boleh panggil mana-mana singkatan nama itu kerana semua nama itu memang nama saya, dan jika mereka panggil saya Pak Ngah pun saya okay dengan panggilan nama itu.

Baca: Penyerang Naturalisasi, De Paula Mengaku Namanya Zulhelmi

16' GOL | Ronald Ngah mencatat name sebagai penjaring gol pertama saingan Liga Super 2022!@sufc_rasmi 0-1 @kda_fc #LigaSuper2022 pic.twitter.com/bVZjcNXoUt

Baca: Kedah ‘Ikat’ Penyerang Bernilai Hampir RM2 Juta, Ronald Ngah Wanja

“Saya akui kami memiliki penyokong yang cukup bersemangat dan mesra dengan mereka sentiasa memberi sokongan yang padu buat pasukan bagi memulakan aksi liga ini.

“Dengan pungutan tiga mata yang diperolehi pada perlawanan lalu, ianya sangat penting buat saya dan pasukan untuk meningkatkan lagi semangat bagi menghadapi perlawanan seterusnya menentang KL City Rabu ini,” katanya seperti dipetik daripada portal akhbar berkenaan.

Jumaat lalu, ketika mencetak debut bersama Kedah, Ronald turut membantu skuad Hijau Kuning ini meraih kemenangan menerusi jaringan tunggalnya sekaligus memungut tiga mata pertama dalam saingan Liga Super ketika menentang Sarawak United.

Untuk perlawanan seterusnya, Kedah akan melayan kunjungan juara Piala Malaysia 2021, Kuala Lumpur City FC (KL City) di Stadium Darul Aman pada Rabu nanti.

Featured Image: Kedah Darul Aman FC


Pinangan Selangor Terhadap Sumareh Dapat ‘Restu’ FAM – Setiausaha Agung FAS

Percubaan pasukan berpangkalan di Lembah Klang, Selangor untuk mendapatkan khimat penyerang naturalisasi kebangsaan, Mohamadou Sumareh tidak menyalahi mana-mana peraturan.

Kenyataan itu diberikan oleh Setiausaha Agung Persatuan Bolasepak Selangor (FAS), Dr. Johan Kamal Hamidon disamping menyatakan pihaknya telah mendapatkan nasihat daripada badan induk bola sepak negara, Persatuan Bolasepak Malaysia (FAM).

Pada masa yang sama, Dr. Johan turut menegaskan bahawa ‘pinangan’ mereka terhadap Sumareh bukan punca utama penyerang berusia 26 tahun itu membuat keputusan untuk membatalkan kontrak bersama pasukan lamanya, Pahang.

“Bagi pihak FAS kita tak langgar apa-apa peraturan. Saya pun siap minta kebenaran daripada FAM lagi, sebelum berunding dengan Sumareh untuk tahu tentang status dia.

“Dari pihak Selangor kita nak buat sesuatu dengan cara betul dan saya difahamkan kita boleh berunding dengan Sumareh berdasarkan perbualan saya dengan pengurusan tertinggi FAM.

“Saya boleh jamin itu bukan puncanya (FAS punca Sumareh tinggalkan Pahang). Cuma saya tak boleh cerita lebih sebab nanti akan jadi lebih besar. Masalah dia dengan Pahang kami tak masuk campur,” katanya seperti dilaporkan oleh Harian Metro.

Semalam, percubaan Selangor untuk mendapatkan khidmat Sumareh tular di laman sosial selepas didedahkan kepada umum oleh pemilik Johor Darul Ta’zim (JDT), DYAM Tunku Ismail ibni Sultan Ibrahim.

Menurut draf kontrak tersebut, Sumareh ditawarkan gaji berjumlah sekitar RM70,000 sebulan dengan kontrak selama dua tahun bermula januari 2021 sehingga januari 2023 – selepas tamat khidmatnya bersama pasukan Police Tero FC pada hujung tahun ini.

Selain itu, turut disertakan di dalam draf kontrak tersebut adalah klausa pelepasan kontrak berjumlah RM3 juta dan keuntungan sebanyak 20% yang akan diterima Sumareh sekiranya mana-mana pasukan lain membayar amaun tersebut.

Turut tersebar dalam pendedahan tersebut adalah perbualan rundingan di antara Pengarah Teknikal (TD) FAS, Michael Feichtenbeiner bersama Sumareh dan juga Dr. Johan sendiri.

“Seperti saya kata tadi, kita tak langgar apa-apa kesalahan. Tawaran itu biasa seperti kami tawarkan kepada mana-mana pemain lain. Sama ada dia nak terima atau menolak itu terpulang kepada Sumareh.

“Berkaitan proses rundingan yang dibuat sendiri Feichtenbeiner tak salah, kerana beliau adalah TD dan tahu apa corak dan DNA yang sesuai untuk Selangor.

“Bila kita merancang untuk tahun depan, kita akan merisik beberapa pemain tapi kita tak tandatangan sesiapa pun, cuma kita merisik mereka dan lihat apa faedah yang mereka boleh dapat kalau main dengan kita.

“Jadi Feichtenbeiner ini memang terbabit secara langsung dalam beberapa sesi rundingan kerana beliau yang akan rancang persediaan Selangor untuk musim depan,” katanya lagi.


MFL Sasar Dapat 15 Rakan Penaja Pertengahan Tahun Ini – Stuart Ramalingam

Kebelakangan ini pelbagai entiti perniagaan hadir untuk bekerjasama dengan Malaysian Football League (MFL) bagi menaja saingan bola sepak tempatan.

Ini dapat dilihat sejak minggu lalu, MFL mengumumkan kehadiran Colgate, BubblesO2, Al Rajhi Bank dan AEON BiG sebagai rakan penaja baharunya.

Tidak berhenti setakat itu, Ketua Pegawai Eksekutif MFL, Stuart Ramalingam mendedahkan satu lagi entiti perniagaan akan masuk sebagai penaja ke-13 dengan pengumuman akan dibuat pada Mac kelak.

Pada masa yang sama, Stuart turut memaklumkan pihaknya dalam perbincangan beberapa lagi jenama lain dan bekas Setiausaha Agung Persatuan Bola Sepak Malaysia (FAM) ini optimis MFL dapat menyasarkan pembabitan 15 rakan penaja menjelang pertengahan tahun ini.

“Saya percaya kita ada satu lagi pengumuman rasmi (penajaan), mungkin dalam (bulan) Mac, namun begitu, kami juga masih dalam perbincangan dengan dua hingga tiga lagi jenama,”

“Saya berharap kita mungkin dapat mencapai angka 15 rakan kerjasama pada pertengahan tahun ini.” katanya dalam sidang media selepas mengumumkan kerjasama dengan AEON BiG, semalam.

Untuk makluman semua, barisan penaja lain yang masih menaja saingan Liga Malaysia ialah Unifi, Puma, Pos Malaysia, Alif, Malaysia Airlines, Uphamol, Proviton STR dan Origina.

Sementara itu, saingan musim ini turut menyaksikan Astro kembali sebagai Rakan Penyiar Rasmi manakala Radio Televisyen Malaysia (RTM) selaku Rakan Penyiar.

Featured Image: Malaysian Football League


Terbuka Singapura: 5 Beregu Lelaki Negara Kandas Berjemaah Di Pusingan 16

Tiada sebarang kelibat pasangan beregu lelaki negara yang akan beraksi di peringkat suku akhir Terbuka Singapura 2022, esok.

Ini berikutan kelima-lima wakil negara termasuk beregu bebas (indpendent) tewas kepada lawan masing-masing di Pusingan 16, pada hari ini.

Pasangan pertama yang tersingkir adalah Goh V Shem dan Low Juan Shen. Mereka tumpas kepada beregu Indonesia, Sabar Karyaman Gutama dan Moh Reza Pahlevi Isfahani dengan keputusan 11-21 dan 18-21.

Pasangan kedua yang terpaksa akur tersingkir daripada saingan ini ialah Ong Yew Sin dan Teo Ee Yi. Beregu No.10 dunia ini ditumpaskan pasangan Taiwan, Lu Ching Yao dan Yang Po Han dengan skor 18-21 dan 19-21.

#TPE Lu Ching Yao-Yang Po Han def#MAS 🇲🇾 Ong Yew Sin-Teo Ee Yi 5⃣ 21-18 21-19#SGP 🇸🇬 Terry Hee-Loh Kean Hean def #MAS 🇲🇾Arif Junaidi-Muhd Haikal 21-18 21-17#DemiMalaysia#BadmintonMalaysia pic.twitter.com/ywUzZwWXrX

— BAM (@BA_Malaysia) July 14, 2022

Seterusnya, Arif Junaidi dan Muhammad Haikal yang popular dengan julukan ‘Patatimo Boys’ turut mengalami nasib yang sama. Mereka terkeluar daripada saingan ini selepas tumpas kepada beregu tuan rumah, Terry Hee Yong Kai dan Loh Kean Hean dengan keputusan 18-21 dan 17-21.

Pasangan negara yang menghuni ranking ke-12 dunia, Goh Sze Fei dan Nur Izzuddin pula tersingkir di tangan beregu India, M. R. Arjun dan Dhruv Kapila menerusi tiga set permainan yang berkesudahan 21-18, 22-24 dan 18-21.

Akhir sekali, gandingan Man Wei Chong dan Tee Kai Wun melengkapkan senarai penyingkiran berjemaah wakil negara apabila turut tumpas kepada beregu No.3 dunia, Mohammad Ahsan dan Hendra Setiawan.

Wei Chon-Kai Wun tumpas di tangan pasangan yang terkenal dengan julukan “The Daddies” ini secara “straight set” dengan skor 14-21 dan 15-21.

Featured Image: Petronas Brands Instagram


Hamdin Teruja Bermain Sepasukan Bersama Iwan Si Kaki ‘Dribble’

Pemain muda Pahang Rangers, Hamdin Zarif Mahmun mengakui seronok dengan kehadiran tonggak Harimau Malaya, Ridzwan Bakri ke dalam skuad Pahang Rangers musim ini.

Menurut pemain berusia 19 tahun itu, Ridzwan atau dikenali sebagai Iwan adalah salah seorang pemain yang menjadi idolanya sejak terbabit dengan futsal dan dia cukup mengagumi kelincahan serta gaya permainan pemain itu yang terkenal sebagai pakar ‘dribble’.

“Saya mula terlibat dengan futsal sebab selalu main kejohanan-kejohanan peringkat umur seperti B15/B16/B17, pernah juga main Grandfinal Milo B16, dan ‘liga haram’ sebelum disuruh menyertai pemilihan dengan Kuantan Rangers (nama lama Pahang Rangers) dan terpilih menyertai akademi pasukan ini pada dua tahun lalu.

“Dalam futsal, saya cukup meminati Ricardinho (Pemain Terbaik Dunia sebanyak 6 kali), manakala di peringkat tempatan minat Iwan. Suka tengok permainan dia, semua tahu dia kaki ‘dribble’, dulu selalu tengok dari jauh, sekarang satu pasukan, memang cukup teruja.

“Tidak sabar menunggu sesi latihan kembali bersambung. Banyak yang saya mahu belajar dengan dia, mana tahu satu hari boleh jadi kaki dribble jugak,” ujar Hamdin.

Ridzwan yang merupakan salah seorang tonggak utama pasukan kebangsaan kendalian Chiew Chun Yong mewakili Perak selama dua musim sebelum dia bersama seorang lagi bintang Harimau Malaya, Awalluddin Mat Nawi direkrut Pahang Rangers bagi musim 2020.

Kemasukan dua pemain itu menyaksikan Pahang Rangers kini mempunyai sekurang-kurangnya lapan pemain kebangsaan di dalam pasukan termasuklah kapten Khairul Effendy Bahrin, Abu Haniffa Hasan, Saifulnizam Mohd Ali, Azwann Ismail, Syafiq Hamzah dan Harith Naim Mohd Nasir.

Dalam saingan Malaysia Premier Futsal League (MPFL) 2019, Ridzwan berkongsi kedudukan penjaring terbanyak dengan 18 gol bersama dua lagi pemain iaitu Saifulnizam dan Muhd Fariq (Selangor).


Sancho kekal bersama Dortmund sehingga 2023, Usaha Man Utd Gagal?

Pemain muda berbakat, Jadon Sancho dikhabarkan kekal bersama Borussia Dortmund sehingga tahun 2023. Adakah ini bermakna usaha Manchester United untuk membawa pemain itu ke Stadium Old Trafford telah gagal?

Terdahulu, Pengarah Sukan Borussia Dortmund, Michael Zorc seakan-akan telah memberi bayangan awal mengenai perpindahan Sancho apabila menjawab soalan wartawan semasa sidang media.

“Kami bercadang untuk menggunakan (khidmat) Sancho dalam pasukan kami musim ini, ia adalah keputusan muktamad. Saya rasa jawapan ini menjawab semua persoalan.

“Musim panas lalu kami telah berunding gaji Sancho untuk menyamai perkembangan semasa prestasinya. Dalam konteks ini, pada waktu itu kami telah melanjutkan kontraknya sehingga tahun 2023.” ujar Zorc yang mewakili Dortmund.

Musim ini Sancho telah menjaringkan 17 gol dan merekodkan 16 bantuan gol daripada 32 penampilan dalam saingan Bundesliga dan statistik itu merupakan yang terbaik sejak bermain dalam saingan bola sepak Jerman.

Terbaharu, akaun media sosial kelab berpangkalan di Jerman itu menguatkan lagi dakwaan kegagalan skuad Red Devil untuk mendapatkan khidmat Sancho apabila mereka memuat naik gambar pemain England itu mengikuti pasukannya mengharungi saingan pramusim di Switzerland.

Kedua-dua bayangan daripada pengarah sukan dan muat naik akaun media sosial Dortmund ini seakan-akan isyarat bahawa Sancho kekal menyarung jersi Kuning Hitam untuk saingan musim 2020-21 yang bakal bermula 18 september kelak.

Menurut laporan media eropah, Manchester United menjadi pasukan paling kuat dikaitkan untuk mendapatkan khidmat Sancho namun Dortmund hanya akan melepaskan pemain tersebut pada harga £108 juta sahaja.


Pemenang Olimpik 2020 Perlu Kalungkan Sendiri Pingat

Atlet yang memenangi sebarang acara perlu mengalungkan sendiri pingat yang dimenangi pada upacara pemberian pingat Sukan Olimpik Tokyo 2020 kelak.

Pendekatan ini dilakukan bagi mengelak daripada dijangkiti Covid-19. Hal tersebut dimaklumkan oleh Presiden Jawatankuasa Olimpik Antarabangsa, Thomas Bach kepada media, semalam.

“Pingat tersebut akan diletakkan di atas dulang dan atlet akan mengambilnya sendiri.” kata Bach.

Langkah yang diambil ini juga dilihat lebih berwaspada berbanding ketika upacara penyerahan medal dan trofi pada final Euro 2020 tempoh hari.

Dapat dilihat ketika upacara tersebut, Presiden Kesatuan Persatuan Bola Sepak Eropah (UEFA), Aleksander Ceferin berjabat tangan dengan penjaga gol Itali, Gianluigi Donnarumma.

Pada saat ini, tuan rumah, Tokyo sedang mengalami peningkatan kes jangkitan Covid-19. Semalam, sebanyak 1149 kes baharu telah dicatatkan – tertinggi sejak 22 Januari lalu.

Terdahulu, temasya Sukan Olimpik kali ini juga tidak membenarkan sebarang penonton masuk ke mana-mana venue pertandingan untuk melihat atlet-atlet beraksi.


Ligue 1 Paling Ganas, Layang 34 Kad Merah Dalam 8 Perlawanan – Tertinggi Kalangan 5 Liga Utama Eropah

Saingan baharu bola sepak eropah musim 2022-23 baru sahaja memasuki sekitar 6 hingga 8 perlawanan sebelum semuanya berehat pada minggu ini bagi memberi laluan kepada perlawanan antarabangsa FIFA.

Walaupun perjalanan kebanyakan saingan liga-liga di eropah ini belum memasuki suku musim, saingan tertinggi Perancis, Ligue 1 tampil sebagai kancah paling bermasalah dan ganas dalam kalangan lima liga utama eropah – Sepanyol, Itali, Jerman dan England.

Selepas berlangsungnya 8 perlawanan, pengadil-pengadil dalam saingan Ligue 1 telah melayangkan 34 kad merah atas pelbagai kesalahan dan kekasaran yang dilakukan.

Lebih mengejutkan, 20 daripadanya merupakan layangan terus kad merah (straight red card) dan baki 14 layangan kad merah lagi terhasil selepas mengumpul dua kad kuning.

Jean-clair Todibo 9 second red card Vs Angers pic.twitter.com/nusWC5Vyhz

— Football #2 (@football34_2) September 18, 2022

Ini termasuk layangan kad merah dalam tempoh 9 saat selepas pengadil meniup wisel memulakan permainan kepada pertahanan Nice, Jean-Clair Todibo semasa menentang Angers pada Ahad lalu.

Sebagai perbandingan, saingan bola sepak Sepanyol, La Liga muncul di tangga kedua dengan rekod sebanyak 21 layangan kad merah selepas melangsungkan 6 perlawanan.

Manakala di tangga ketiga dan keempat, ianya dihuni oleh saingan bola sepak Itali, Serie A dan Jerman, Bundesliga dengan rekod 15 dan 12 layangan kad merah daripada 7 perlawanan masing-masing.

Saingan bola sepak England, Liga Perdana Inggeris (EPL) muncul sebagai liga paling kurang bermasalah dengan pengadil melayangkan sebanyak empat kad merah sahaja daripada tujuh perlawanan yang telah dilalui.

Untuk makluman, kancah bola sepak eropah akan bersambung semula pada Oktober nanti.


Harga Tiket Perlawanan Harimau Malaya Di SSMZA Kekal RM30

Harga tiket bagi dua perlawanan melibatkan skuad kebangsaan ketika rehat antarabangsa FIFA pada Jun kelak sama seperti bulan Mac lalu iaitu berharga RM30 untuk dewasa di tempat duduk terbuka.

Pada ketika itu, skuad Harimau Malaya bimbingan Kim Pan-gon dijadualkan bakal berhadapan dengan Solomon Islands dan Yaman yang menghuni ranking ke-134 dan ke-157 dunia masing-masing.

Presiden FAM, Datuk Haji Hamidin Mohd. Amin tampil berkongsikan perkara berkenaan kepada para pengamal media, semalam.

Pada masa yang sama, Hamidin turut mengesahkan kedua-dua perlawanan tersebut akan berlangsung di Stadium Sultan Mizan Zainal Abidin (SSMZA) yang padangnya menggunakan rumput jenis Bermuda Princess 77 di Gong Badak, Terengganu.

Hamidin merangkap Ahli Majlis FIFA berkata pemilihan venue tersebut adalah untuk memberi peluang kepada para peminat di pantai timur semenanjung tanah air khususnya Kelantan, Terengganu dan Pahang untuk melihat dan menyokong Harimau Malaya dengan lebih dekat.


Pemain Utama & Simpanan Sama Penting, Kata Syahmi

Pemain sayap Selangor FC, Syahmi Safari menganggap pemain simpanan perlu sedar kepentingan mereka dalam memberikan impak kepada pasukan, bukan hanya sekadar menjadi pelengkap.

Bagi Syahmi, tidak kira hadir sebagai pemain dalam kesebelasan utama atau simpanan, setiap pemain mempunyai peranan yang cukup penting di atas padang untuk membantu pasukan terutamanya ketika waktu kritikal.

Malah, apabila dia sendiri diberikan peluang untuk beraksi pada saat rakan sepasukan sedang bergelut untuk memburu kemenangan, Syahmi memastikan setiap minit itu cukup berharga untuk merebut segala peluang sehingga akhirnya berjaya bantu pasukan raih tiga mata ketika menentang Melaka United FC, Ahad lalu.

“Alhamdulillah rezeki untuk saya pada bulan ini dapat menjaringkan gol selepas kali terakhir melakukan jaringan pada tahun 2019 dan memang sebenarnya dekat sini baik pemain utama atau simpanan, kita semua penting.

“Terutamanya pemain simpanan, apabila kita dimasukkan, kita kena pastikan dapat beri sesuatu di atas padang, dan penting untuk kita bagi balik kekuatan kepada pasukan apabila ketinggalan untuk mengejar jaringan.

“Semestinya jika diberi peluang, saya memang akan bagi yang terbaik dan saya sedar sebelum ini prestasi saya tidak begitu baik, jadi saya perlu memperbaiki diri sedikit demi sedikit untuk buat lebih baik daripada ini dalam aksi akan datang”, katanya.

Bercakap mengenai pengendalinya, Karsten Neitzel, pemain berusia 23 tahun ini menyifatkan sikap beliau yang begitu mementingkan tahap intensiti latihan yang tinggi membuatkan barisan pemain begitu berusaha keras untuk merebut tempat dalam kesebelasan utama.

“Bagi saya, beliau sangat profesional dalam latihan di mana tahap intensiti dalam latihan memang tinggi dan pemain-pemain akan bagi 100% untuk bersaing mendapat tempat dalam kesebelasan utama.

“Secara tidak langsung, pasukan itu sendiri akan terus memperbaiki prestasi untuk berada di tahap yang lebih baik dan saya sendiri mengaku banyak lagi yang kena belajar terutamanya daripada segi bertahan”, tambahnya.

Ini merupakan gol pertama Syahmi pada musim ini selepas kali terakhir menjaringkan gol untuk Selangor pada tahun 2019 ketika berdepan pasukan Melaka.

Selangor ketika ini menduduki tangga kelima Liga Super 2021 dan seterusnya akan bersedia untuk berdepan Sabah FC pada Jumaat ini.


BWF Mengesahkan 6 Wakil Malaysia Layak Sertai Jelajah Dunia Akhir 2022

Persekutuan Badminton Dunia (BWF) mengesahkan seramai enam wakil negara layak beraksi dalam saingan Jelajah Dunia Akhir 2022 yang akan berlangsung di Bangkok, Thailand bermula 7 hingga 11 Disember hadapan.

Menariknya keenam-enam wakil negara yang layak beraksi di kejohanan yang menghimpunkan lapan wakil terbaik dalam setiap kategori serta menawarkan hadiah berjumlah 1.5 juta Dolar Amerika itu merupakan pemain beregu.

Gandingan beregu lelaki bebas (indpendent) Ong Yew Sin dan Teo Ee Yi mara setelah berada di kedudukan yang selesa, tempat ketiga dalam Ranking Jelajah Dunia dengan pungutan 66,380 mata sepanjang tahun ini.

Mengikutinya ke kejohanan yang sama adalah juara dunia merangkap beregu lelaki No.1 tanah air, Aaron Chia dan Soh Wooi Yik yang mengumpul 54,040 mata.

Walaupun berada di kedudukan kesembilan dalam Ranking Jelajah Dunia, Aaron-Wooi Yik meraih tempat ke kejohanan ini selepas gandingan Indonesia, Muhammad Shohibul Fikri dan Bagas Maulana terpaksa disingkirkan. Ini berikutan syarat kejohanan menetapkan hanya dua wakil terbaik sahaja negara yang sama berada dalam kelompok lapan teratas dapat melayakkan diri.

Bagi kategori beregu wanita, Vivian Hoo dan Lim Chiew Sien serta Pearly Tan dan Thinaah Muralitharan yang berada di tangga ketujuh dan kelapan masing-masing layak untuk beraksi di kejohanan ini. Kedua-dua beregu ini berada di kedudukan berkenaan selepas mengutip 57,110 dan 56,290 mata masing-masing.

Dua wakil negara terakhir yang layak adalah beregu campuran iaitu gandingan Goh Soon Huat dan Shevon Jemie Lai serta Tan Kian Meng dan Lai Pei Jing.

Kedua-dua ini berada di tangga keempat dan kelima dalan Ranking Jelajah Dunia setelah memungut 63,010 serta 57,430 mata masing-masing pada tahun ini.

BWF turut memaklumkan kesemua lapan pemain perseorangan mahupun beregu terbaik yang terpilih dalam setiap kategori telah mendapat undangan untuk menyertai kejohanan ini.

Kesemua pemain ini perlu mengesahkan penyertaan mereka menjelang 29 November 2022.

Featured Image: Badminton Association of Malaysia


BAM Ambil Lee Meng Yean Sebagai Jurulatih Beregu Wanita

Penghujung Januari lalu, Persatuan Badminton Malaysia (BAM) mengesahkan pemain beregu wanita yang berusia 27 tahun, Lee Meng Yean meninggalkan skuad kebangsaan.

Bagaimanapun, BAM menerusi satu makluman rasmi mengumumkan mendapatkan semula khidmat kapten skuad Piala Uber 2020 ini sebagai jurulatih bagi jabatan beregu wanita, pada hari ini.

“Bekas pemain badminton kebangsaan ini akan menguatkan jabatan kejurulatihan disamping Hoon Thien How.” tulis kenyataan BAM.

🖋 The Badminton Association of Malaysia (BAM) is pleased to confirm the appointment of Dr. Tim Jones as the High Performance Director and Lee Meng Yean as the coach of the women’s doubles department.News in FULL 👉🏻 https://t.co/h5RkQN8EWc#DemiMalaysia #BadmintonMalaysia pic.twitter.com/nXAR37s0C6

Untuk makluman semua, Meng Yean pernah menjadi kelompok 10 pemain terbaik dunia semasa membentuk gandingan bersama Chow Mei Kuan suatu masa dahulu. Selain itu, dia turut mempunyai pengalaman beraksi di pentas temasya Sukan Olimpik.

Antara kejuaraan yang pernah dirangkulnya adalah Kejohanan Antarabangsa Syed Modi 2019 dan Cabaran Antarabangsa Malaysia 2016. Selain itu, Meng Yean turut mengutip enam pingat perak di peringkat senior.

Dalam pengumuman yang sama, BAM turut mengumumkan perlantikan bekas ahli perubatan senior Institut Sukan Negara (ISN), Dr. Tim Jones sebagai Pengarah Prestasi Tinggi BAM.


BAC 2022: Sze Fei-Nur Izzuddin Berkemungkinan Menentang ‘The Daddies’ Di Suku Akhir

Gandingan beregu lelaki, Goh Sze Fei dan Nur Izzuddin tidak mempunyai masalah untuk melepasi cabaran di Pusingan 16 Kejohanan Badminton Asia (BAC) 2022, sebentar tadi.

Pasangan yang menghuni ranking ke-16 dunia merangkap pilihan kelapan kejohanan ini berjaya melepasinya dengan menumpaskan beregu Korea, Kang Min-hyuk dan Kim Wonho.

Dalam perlawanan tersebut, Sze Fei-Izzuddin menumpaskan mereka secara ‘straight set’ dengan skor 21-17 dan 21-17 dalam tempoh masa 33 minit permainan.

R16#MAS🇲🇾 Goh Sze Fei-Nur Izzuddin(8) def. #KOR🇰🇷 Kang Minhyuk-Kim Wonho 21-17 21-17

— BAM (@BA_Malaysia) April 28, 2022

Dengan kemenangan ini, Sze Fei-Izzuddin menjadi beregu lelaki negara yang pertama meloloskan diri ke saingan suku akhir.

Di peringkat tersebut, Sze Fei-Izzuddin akan bertemu samada beregu No.2 dunia, Mohammad Ahsan-Hendra Setiawan yang terkenal dengan julukan ‘The Daddies’ atau beregu China, Ren Xiang Yu-Tan Qiang yang berada di ranking ke-340.

Berdasarkan rujukan di laman BWF, Sze Fei-Nur Izzuddin belum pernah berentap menentang kedua-dua pasangan ini dalam mana-mana kejohanan antarabangsa.

Featured Image: Badminton Asia – Jerry Lee & Emman Flavier


Winter Soldier Raikan Kemenangan Atlet Tower Runner Malaysia ‘Panjat’ Empire State Building

Atlet Tower Runner Malaysia, Soh Wai Ching yang dijemput untuk menyertai Empire State Building Run-Up di New York, Amerika Syarikat berjaya muncul juara.

Acara larian yang dianjurkan oleh NYC Runs ini memerlukan setiap peserta berlari melepasi 1,576 anak tangga untuk sampai ke tingkat ke-86 bangunan tersebut.

Untuk makluman semua, Wai Ching muncul juara dengan menamatkan lariannya dalam masa 10 minit dan 40 saat.

Baca: Soh Wai Ching Tak Puas Hati Gagal Capai Sasaran Bawah 10 Minit

Bertambah manis, kemenangan atlet berusia 27 tahun ini turut diraikan oleh pelakon Marvel Cinematic Universe, Sebastian Stan sepertimana dikongsingkan oleh kedua-dua indvidu ini di akaun laman sosial masing-masing.

Sebastian Stan merupakan pelakon Romania-Amerika Syarikat yang terkenal dalam membawakan watak sebagai Bucky Barnes atau Winter Soldier. Antara filem-filem yang membabitkannya ialah Captain America, Ant-Man, Black Panther, Avengers dan terbaru, The Falcon and The Winter Soldier.

Sebagai peminat filem-filem terbitan Marvel, Wai Ching tidak dapat menyembunyikan keterujaannya apabila bertemu dengan Sebastian. Dia turut mengharapkan dapat bertemu dengan pelakon-pelakon Marvel yang lain di masa akan datang.

Sebagai tambahan, selepas daripada ini, Wai Ching akan menyertai dua lagi perlumbaan Tower Runner yang akan berlangsung Detroit dan Chicago pada 6 dan 7 November masing-masing di Amerika Syarikat.


Terbuka Korea: Tze Yong Rekod Kemenangan ‘Straight Set’ Untuk Mara Ke Suku Akhir

Perseorangan muda negara, Ng Tze Yong menjadi pemain Malaysia yang seterusnya berhasil menempah tiket ke peringkat suku akhir saingan Terbuka Korea 2022.

Pemain berusia 21 tahun ini mengesahkan kemaraan tersebut selepas menundukkan pemain tuan rumah, Kim Donghun yang menghuni ranking ke-125 dunia pada perlawanan peringkat Pusingan 16, sebentar tadi.

Korea Open Badminton Championships 2022MS – Round of 1621 21 🇲🇾Tze Yong NG🏅14 19 🇰🇷Donghun KIM

🕗 in 45 minutes https://t.co/MJLBSu7ZQK

— BWFScore (@BWFScore) April 7, 2022

Tze Yong yang berada di ranking ke-45 dunia menewaskan lawannya secara ‘straight set’ dengan skor 21-14 dan 21-19 dalam tempoh masa 45 minit permainan.

Kemenangan ini menjadikan Tze Yong merekodkan dua kemenangan berturut-turut ke atas Donghun. Sebelum ini, pertemuan sulung antara kedua-dua pemain di pentas Sydney International 2019 turut memihak kepada Tze Yong.

Sementara itu, Tze Yong bakal bertemu samada pemain China, Weng Hongyang (ranking ke-156) atau perseorangan senegara, Cheam June Wei (ranking ke-72) di peringkat suku akhir yang dijadualkan berlangsung pada hari esok.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


Penyokong Kelantan Mahu Bosszam Direhatkan?

Ruangan komen pada hantaran terakhir di Facebook Page Zamsaham atau nama sebenarnya, Norizam Tukiman dipenuhi dengan pelbagai reaksi oleh para pengikutnya sejurus Kelantan FC mengumumkan merehatkan Choi Moon-sik serta tumpas 0-5 kepada Terengganu FC, semalam.

Antara komen yang dilontarkan oleh orang ramai kepada pemilik kelab berjulukan The Red Warriors (TRW) adalah kritikan terhadap prestasi pasukan, pemilihan pemain kesebelasan utama, tangkap layar mengenai ‘cerita dalam kain’ yang didedahkan ejen kepada Moon-sik serta mahu ‘merehatkan’ Norizam yang turut dikenali sebagai Bosszam.

Bercakap mengenai tangkap layar tersebut, ejen yang bernama Myeongho Jeong menyimpulkan Kelantan sebagai sebuah kelab hanya cantik di luar namun di dalamnya lebih teruk daripada kelab amatur.

Selain daripada merehatkan Moon-sik dengan cara yang terancang, Jeong yang merupakan Ketua Pegawai Eksekutif (CEO) JMH Sports Agency turut mendedahkan pemilihan kesebelasan pemain itu dibuat oleh pengurusan tertinggi kelab dan bukannya oleh ketua jurulatih.

Paling mengejutkan, Jeong turut mengungkapkan bahawa para pemain sudah tidak menerima gaji selama dua bulan selain tidak menitikberatkan isu kebajikan seperti tidak diberikan makan apabila menempuh perjalanan panjang.

Featured Image: TRW Kelantan FC


Hoki Piala Dunia Remaja: Malaysia Bermula Langkah Kanan Tumpaskan Chile

Skuad hoki lelaki remaja kebangsaan memulakan kempen Piala Dunia Remaja 2021 dengan langkah kanan apabila menumpaskan Chile dengan keputusan 2-1.

Malaysia yang diletakkan dalam Pool A meraih kemenangan ke atas wakil benua Amerika Selatan itu menerusi jaringan oleh Muhammad Kamarulzaman Kamaruddin dan Syarman Mat Tee.

Kedua-dua jaringan itu terhasil menerusi pukulan sudut penalti pada minit ke-34 dan ke-43 masing-masing.

Chile hanya mendapat jaringan saguhati di penghujung perlawanan menerusi Sebastian Wolansky pada minit ke-59 juga melalui pukulan sudut penalti.

Sementara itu, menutup permulaan yang cemerlang untuk skuad kebangsaan ini, pemain muda negara, Amirul Azahar telah dipilih sebagai Pemain Terbaik Perlawanan (Man of The Match).

Untuk makluman semua, perlawanan seterusnya, Malaysia bakal bertemu Belgium dengan perlawanan dijadualkan bermula jam 10 malam (waktu Malaysia) pada 26 November nanti.

Featured Image: The Hockey India


Manny ‘PacMan’ Pacquiao Bersara Sukan Tinju, Umum Bertanding Jawatan Presiden Filipina

Peninju legenda Filipina, Manny Pacquiao mengumumkan persaraan secara rasmi daripada sukan terbabit menerusi satu video yang dimuat naik di platform media sosialnya, semalam.

Bermula sebagai peninju amatur pada usia 12 tahun, Pacquiao yang kini berusia 42 tahun menggambarkan keputusan untuk bersara daripada sukan ini adalah sesuatu yang amat berat untuk dilakukan.

Sepanjang bergelar peninju profesional, beliau yang terkenal dengan julukan ‘PacMan’ telah memenangi 12 kejuaraan merentasi 8 divisyen yang berbeza. Sebagai rekod, Pacquiao bersara dengan rekod 62 kemenangan, 8 kekalahan dan 2 seri turut diangkat sebagai salah seorang peninju terbaik sepanjang zaman.

Pertarungan paling hangat dan diingati melibatkan Pacquiao adalah ketika menentang peninju Amerika Syarikat, Floyd Mayweather Jr. dalam satu perlawanan yang turut digelar sebagai ‘Fight of The Century’ berlangsung pada tahun 2015.

Artikel Berkaitan: Orang Politik vs Orang Bukan Politik Pimpin Pasukan Bola Sepak

Sehubungan dengan pengumuman persaraannya dalam sukan terbabit, Pacquiao mahu memberikan fokus dalam karier politiknya termasuk mengumumkan bertanding merebut jawatan presiden bagi negaranya, Filipina pada pilihan raya 2022 kelak.

Dia dipilih menjadi calon bagi parti PDP-Laban yang merupakan sebahagian daripada blok parti pemerintah Filipina pada masa ini.

Untuk makluman semua, Pacquiao telah terlibat dalam politik sejak 2010 lagi apabila dia memenangi kerusi Ahli Kongres. Pada tahun 2016, beliau dipilih menjadi Senator.


Selangor FC 2 Rekrut Pertahanan 1.90 Meter, Richmond Tetteh Dari Ghana

Pasukan simpanan berpangkalan di Lembah Klang, Selangor FC 2 memaklumkan pertahanan import berketinggian 1.90 meter (m), Richmond Tetteh kelahiran Ghana menjadi rekrut baharunya, pada hari ini.

Pemain yang berusia 22 tahun ini didatangkan oleh skuad simpanan Red Giants dari Accra Lions FC bagi menggantikan kekosongan ditinggalkan oleh Jordan Ayimbila yang ‘berhijrah’ ke kelab yang berpangkalan di Amerika Syarikat, San Antonio FC.

Dimaklumkan, Richmond telah menjalani sesi latihan di kem Selangor FC sebelum diserap masuk ke Selangor FC 2. Richmond diletakkan di dalam pasukan ini terlebih dahulu bagi menyesuaikan diri dengan kancah bola sepak tanah sebelum beraksi di peringkat yang lebih tinggi bersama Selangor FC.

Richmond Tetteh Ankrah atau lebih dikenali dengan Richmond telah pun menjalani sesi latihan di kem Selangor FC bagi menggantikan tempat Jordan Ayimbila yang melebarkan sayapnya bermain dalam Kejohanan USL setelah beraksi cemerlang bersama pasukan Gergasi Merah musim lalu.

— Selangor FC (@selangorfc) March 24, 2022

Baca: Pertahanan Muda Selangor Sertai Kelab Amerika Syarikat, San Antonio FC

Untuk pengetahuan semua, Richmond yang beraksi sebagai pertahanan tengah bukan sahaja memiliki kelebihan daripada segi fizikal dan kemampuan di atas padang. Malahan, dia juga mempunyai kualiti daripada segi aspek kepimpinan membolehkan dia memakai lilitan kapten pasukan Accra Lions sebelum ini.

Selain itu, Richmond memainkan peranan penting dalam membantu Accra Lions merangkul kejuaraan dalam saingan divisyen kedua bola sepak Ghana pada musim lalu. Kejuaraan itu membolehkan kelabnya mendapat promosi ke saingan tertinggi – Ghana Premier League pada musim ini.

Ketua jurulatih pasukan utama Selangor FC, Michael Feichtenbeiner cukup teruja dengan kehadiran pemain ini dan mendedahkan dia telah memantau perkembangan Richmond dalam saingan bola sepak Ghana selama dua musim lalu.

Featured Image: Accra Lions Football Club


Terbuka India: Tze Yong Disingkir ‘Semi-finalist’ Kejohanan Dunia 2021, Lakshya Sen

Pemain badminton perseorangan muda negara, Ng Tze Yong tidak dapat meneruskan langkahnya ke pentas akhir kejohanan Terbuka India 2022 – Jelajah Dunia BWF Super 500.

Langkah pemain yang menghuni ranking ke-60 ini terhenti setakat peringkat separuh akhir setelah ditewaskan oleh pemain India merangkap ‘semi-finalist’ Kejohanan Dunia BWF 2021, Lakshya Sen.

YONEX-SUNRISE India Open 2022MS – Semi final19 21 21 🇮🇳Lakshya SEN🏅21 16 12 🇲🇾Tze Yong NG🕗 in 67 minutes https://t.co/DC75QKBsHh

Dalam perlawanan yang berlangsung sebentar tadi, Tze Yong dikalahkan oleh Lakshya, ranking ke-17, menerusi 3 set permainan dengan skor 19-21, 21-16 dan 21-12 dalam tempoh masa melebihi satu jam.

Untuk makluman semua, kemenangan Lakshya pada hari ini menjadikan dia merekodkan 2 kemenangan daripada 3 pertemuan  menentang Tze Yong.

Sebagai tambahan, di pentas final esok, Lakshya akan turun berentap menentang pemain Singapura, Loh Kean Yew merangkap pemenang pingat emas Kejohanan Dunia BWF 2021.

Featured Image: Badminton Association of Malaysia


Tuck Berharap Dapat Jalani Latihan Penuh Sebelum Sepak Mula Liga Malaysia

Pemain tengah Sri Pahang FC, Lee Tuck berharap permohonan yang akan dikemukakan Malaysian Football League (MFL) kepada pihak kerajaan untuk memastikan pasukan dapat melakukan latihan penuh sebelum sepak mula pada 5 Mac ini diluluskan memandangkan mereka ketika ini hanya melakukan latihan penuh di rumah sahaja.

Semestinya, ramai pemain yang masih dalam fasa membentuk keserasian bersama pasukan terutamanya mereka yang berhijrah ke skuad baharu pada musim ini termasuklah dirinya, dan untuk itu latihan penuh di padang begitu penting untuk memastikan persediaan rapi dapat dilakukan.

“Sekiranya keadaan terkawal dan selamat, saya harap kita semua dapat kembali untuk berlatih di padang sekurang-kurangnya dua minggu sebelum sepak mula sepertimana yang akan dimohon oleh MFL.

“Penangguhan Liga Malaysia daripada 26 Februari ke 5 Mac juga bukanlah jurang masa yang lama sangat, dan saya rasa kita semua memang tengah bersemangat untuk mempersiapkan diri.

“Apa-apa pun, kita sudah menempuh situasi sama seperti tahun lalu yang memerlukan kita berlatih di rumah, jadi apa pun keputusan, kita kena sentiasa bersedia dan tetap menjaga tahap kecergasan dengan baik,” katanya.

Terdahulu, MFL telah bersedia untuk menyediakan beberapa mekanisme seperti SOP latihan yang lebih ketat dan SOP latihan kem latihan berpusat secara kuarantin bagi memastikan Liga Malaysia musim 2021 berjalan lebih efektif, selamat dan menghindari segala prospek pandemik COVID-19.

Sementara itu, pemain-pemain Liga Malaysia menganggap keputusan MFL membatalkan penganjuran Piala FA pada musim ini adalah relevan susulan pandemik COVID-19 yang melanda negara yang mengakibatkan sepak mula Liga Malaysia ditunda pada 5 Mac ini.

Penyerang Negeri Sembilan FC, Zaquan Adha Abd Radzak memahami jadual padat yang akan ditempuhi oleh semua pasukan sekiranya Piala FA tetap diteruskan ketika tempoh saingan Liga Musim ini semakin singkat.

Jelasnya, sebagai pemain, mereka memerlukan tempoh masa yang mencukupi untuk berehat selepas sesuatu perlawanan dan jadual yang cukup padat akan mengundang kepada risiko kecederaan sekali gus memberi kesan buruk kepada pasukan.

Apatah lagi dalam situasi yang sedang melanda seluruh negara ketika ini, adalah wajar agar semua pihak memahami sesuatu keputusan yang diambil demi kebaikan semua pasukan untuk memastikan kelancaran Liga Malaysia 2021.

“Secara peribadi, saya rasa sebenarnya ramai yang tidak tahu mengenai bagaimana jadual liga itu dibuat, tetapi kami sebagai pemain tahu faktor-faktor tertentu kenapa jadual dibuat sebegitu.

“Sebelum COVID-19 melanda, memang kita boleh harungi semua perlawanan baik Liga Super, Liga Premier, Piala FA, Piala Malaysia dan Challenge Cup di mana kita boleh ada ruang dan masa untuk memastikan semua itu berjalan seperti yang dirancang.

“Tetapi dalam situasi pandemik sekarang, kita tahu agak mustahil nak menempuh semua saingan dalam satu masa singkat sebab boleh merisikokan pemain kepada kecederaan apabila jadual terlalu padat.

“Jadi saya rasa, MFL membuat keputusan yang wajar dalam keadaan COVID-19 yang melanda negara sekarang dan sekurang-kurangnya kita masih lagi boleh beraksi dalam saingan Liga Super, Liga Premier, Piala Malaysia dan Challenge Cup pada musim ini”, jelasnya.


Cristiano Ronaldo Tampil 200 Kali Bersama Portugal – Terima Pengiktirafan Rekod Dunia

Pemenang Ballon d’Or sebanyak lima kali, Cristiano Ronaldo menjadi pemain bola sepak pertama membuat 200 penampilan antarabangsa bersama skuad kebangsaan. Pemain berusia 38 tahun ini menempa rekod tersebut ketika mewakili negara, Portugal menentang Iceland dalam saingan kelayakan EURO 2024, awal pagi tadi waktu Malaysia.

Sebelum sepak mula perlawanan berkenaan, pihak Guinness World Record (GWR) turut hadir menyampaikan sijil pengiktirafan selaku pemegang rekod Penampilan Antarabangsa Terbanyak Untuk Bola Sepak Oleh Individu (Lelaki) Adalah 200, Dicapai Oleh Cristiano Ronaldo (Portugal) Antara 20 Ogos 2003 dan 20 Jun 2023.

Perlawanan yang berlangsung di Laugardalsvollur itu bertambah istimewa buat Cristiano apabila dia turut muncul sebagai penjaring tunggal yang dihasilkan pada minit ke-89 sekaligus membantu skuad berjulukan Selecao melakar kemenangan 1-0.

Untuk makluman, Cristiano yang kini beraksi bersama Al Nassr dalam kancah bola sepak Arab Saudi terlebih dahulu muncul sebagai pemain dengan penampilan antarabangsa terbanyak sepanjang zaman apabila merekodkan penampilan ke-197 ketika turun menentang Liechtenstein pada 23 Mac lalu – mengatasi rekod 196 penampilan oleh Bader Al-Mutawa bersama Kuwait.


STL 2023: Juara Piala Cabaran Bawa Pulang RM20,000

Presiden Persatuan Sepak Takraw Malaysia (PSM), Datuk Mohd Sumali Reduan mendedahkan hadiah kemenangan bagi Liga Sepak Takraw League (STL) Divisyen Perdana dan Piala Juara-Juara STL masih lagi dikekalkan.

Tambah Sumali, pemenang saingan baharu iaitu Piala Cabaran pula akan menerima RM20,000 dan sebarang perubahan hasil perbincangan pihak penganjur dan penaja akan dimaklumkan kelak.

“Hadiah wang tunai Liga Divisyen Perdana masih lagi RM100,000 dan hasil perbincangan awal, hadiah Piala Juara-Juara juga kekal RM25,000 tetapi kami usaha untuk naikkan.”

“Yang terbaharu, Piala Cabaran, RM20,000. Namun, sebarang perubahan hasil perbincangan dengan pihak Astro dan penaja, saya akan maklumkan kemudian”, jelas Sumali dalam sidang media selepas Majlis Pelancaran & Memperkenalkan Jersi STL 22/23, semalam.

Dalam pada itu, Sumali turut menekankan beberapa perubahan pada saingan STL musim ini seperti kewujudan Piala Cabaran yang melibatkan empat pasukan terbaik Divisyen Perdana dan penyertaan pasukan dari Thailand, Korea Selatan, Indonesia dan Filipina dalam saingan Piala Juara-Juara STL.

Minggu 1 STL akan membuka tirainya pada Jumaat, 26 Mei di Dewan Jubli Perak, Kuala Kangsar melibatkan 10 pasukan – ATM Guardians, KL Thunder, Johor Tigris, Penang Black Panthers, Negeri Sembilan Antlers, Perak Bison, Bomba Fighters, Melaka Titans, Sabah Mountaineers dan KPT-Masum Knights.

Peminat sepak takraw tempatan boleh membeli tiket secara dalam talian di www.tickethotline.com.my bermula hari ini, 19 Mei 2023.

Featured image: Persatuan Sepak Takraw Malaysia


Terbuka India: Pilihan No.1 Kejohanan, Kian Meng-Pei Jing Mara Ke Suku Akhir

Pasangan beregu campuran bebas (independent) negara, Tan Kian Meng dan Lai Pei Jing merangkap pilihan pertama untuk menjuarai kejohanan ini berhasil meraih tiket ke peringkat suku akhir.

Pasangan yang menduduki ranking ke-10 dunia ini mara selepas menumpaskan beregu tuan rumah, Siddharth Jakhar dan Megha Morchana Bora pada Pusingan 16, yang berlangsung sebentar tadi.

YONEX-SUNRISE India Open 2022XD – Round of 16          🇲🇾Kian Meng TAN🏅21 21 🇲🇾Pei Jing LAI🏅 6  11 🇮🇳Siddharth JAKHAR          🇮🇳Megha Morchana BORA🕗 in 23 minutes https://t.co/IIlWa9GF47

Kian Meng-Pei Jing berjaya menumpaskan Siddharth-Morchana dengan mudah secara ‘straight set’ dengan pungutan mata 21-6 dan 21-11 dalam tempoh masa sekitar 23 minit sahaja.

Di peringkat suku akhir kelak, Kian Meng-Pei Jing bakal menantikan cabaran daripada samada beregu India, Dhruv Kapila-Reddy N. Sikki (ranking 107) merangkap pilihan ketujuh kejohanan atau beregu Rusia, Konstantin Abramov dan Anastasiia Akchurina (ranking 751).

Featured Image: Badminton Photo / Badminton Association of Malaysia


Undian Piala Asia 2023 Mula 7 Malam – Strim Langsung Menerusi Youtube & Facebook

Umum tahu Majlis Undian Piala Asia 2023 dijadualkan berlangsung pada 11 Mei (Khamis) kelak bertempat di Katara Opera House, Qatar.

Menerusi makluman terbaru oleh Konfederasi Bola Sepak Asia (AFC), majlis itu akan bermula jam 2 petang waktu tempatan atau 7 malam waktu Malaysia.

Pada masa yang sama, pihak penganjur turut memaklumkan ianya akan disiarkan secara penstriman langsung melalui saluran Youtube, LIVE | AFC Asian Cup Qatar 2023™ Final Draw serta Facebook Page, AFC Asian Cup.

Sebanyak 24 buah pasukan termasuk Malaysia akan bersaing dalam kancah Piala Asia yang akan bermula 12 Januari hingga 10 Februari 2024.

Malaysia yang dibimbing oleh Kim Pan-gon diletakkan dalam Balang 4 bersama-sama India, Tajikistan, Thailand, Hong Kong dan Indonesia.

Sementara itu, Bahrain, Syria, Palestin, Vietnam, Republik Kyrgyzstan dan Lubnan pula berada dalam Balang 3.

Enam buah pasukan lagi yang terdiri daripada Iraq, Emiriah Arab Bersatu (UAE), Oman, Uzbekistan, China PR dan Jordan mengisi Balang 2.

Tuan rumah, Qatar bersama-sama Jepun, Iran, Republik Korea, Australia dan Arab Saudi pula menghuni Balang 1.

Pasukan-pasukan ini dibahagikan kepada empat buat balang tersebut berdasarkan kedudukan Ranking FIFA terbaru masing-masing.

Dalam majlis itu nanti, kesemua pasukan ini akan diundi kepada enam buah kumpulan dengan setiap kumpulan diisi dengan empat buah pasukan.


Ranking BWF: Juara Terbuka Korea Kian Meng-Pei Jing Melompat Ke Tangga Ke-9 Dunia

Pasangan beregu campuran bebas (independent), Tan Kian Meng dan Lai Pei Jing berhasil merekodkan peningkatan sebanyak satu anak tangga dalam kedudukan ranking dunia selepas memenangi saingan Terbuka Korea, Ahad lalu.

Menerusi kemaskini terbaru oleh Persekutuan Badminton Dunia (BWF), Kian Meng dan Pei Jing kini menduduki tangga kesembilan dunia untuk minggu ini.

Untuk pengetahuan semua, ini merupakan kedudukan yang tertinggi pernah diduduki oleh Kian Meng-Pei Jing namun ianya bukanlah pertama kali mereka berada di ranking tersebut.

Pasangan beregu berusia 27 dan 29 tahun masing-masing ini pernah menghuni kedudukan tersebut sebanyak beberapa kali dalam karier mereka dengan kali terakhir adalah sekitar Mac 2020.

Pada masa yang sama, mereka kini merupakan gandingan beregu campuran No.1 negara secara tidak langsung memandangkan Chan Peng Soon dan Goh Liu Ying yang berada di ranking kelapan dunia sudah mengumumkan perpisahan pada tahun lalu.

Sementara itu, sepasang lagi beregu bebas, Ong Yew Sin dan Goh Liu Ying yang mara sehingga ke peringkat suku akhir Terbuka Korea minggu lalu turut mencatatkan peningkatan yang mendadak sebanyak 83 anak tangga sekaligus menghuni ranking ke-154 pada minggu ini.

Manakala, dua beregu campuran yang berada di bawah naungan Persatuan Badminton Malaysia (BAM), Hoo Pang Ron-Cheah Yee See dan Chen Tang Jie-Peck Yen Wei pula mencatatkan penurunan satu anak tangga dan kini menghuni ranking ke-23 dan ke-30 masing-masing.

Featured Image: Facebook Lai Pei Jing


Indonesia Masters: Joo Ven Mara Ke ‘Main Draw’ Bertemu Pemain No.4 Dunia

Perseorangan bebas (independent) negara, Soong Joo Ven berhasil melepasi dua perlawanan peringkat pusingan sekaligus menempatkan dirinya dalam kelompok undian utama (main draw), Pusingan 32, Indonesia Masters 2022.

Pemain berusia 27 tahun ini mara selepas menumpaskan pemain India, Kartikey Gulshan Kumar dan pemain Azerbaijan, Ade Resky Dwicahyo di Pusingan 1 dan 2 peringkat kelayakan masing-masing.

DAIHATSU Indonesia Masters 2022MS – Qualification round of 1621  9  21 🇲🇾Joo Ven SOONG🏅16 21 14 🇮🇳Kartikey GULSHAN KUMAR

🕗 in 58 minutes https://t.co/VBWvTQCflW

— BWFScore (@BWFScore) June 7, 2022

Joo Ven yang merupakan “semi finalist” Korea Masters 2022 berhasil menumpaskan pemain India tersebut menerusi tiga set permainan yang berkesudahan dengan skor 12-16, 9-21 dan 21-14 dalam tempoh masa menghampiri satu jam.

Manakala pemain Azerbaijan kelahiran Indonesia itu pula ditumpaskan oleh Joo Ven secara “straight set” dengan skor 21-15 dan 21-11 dalam tempoh masa 33 minit permainan.

DAIHATSU Indonesia Masters 2022.MS – Qualification quarter final21 21 🇲🇾Joo Ven SOONG🏅15 11 🇦🇿Ade Resky DWICAHYO

🕗 in 33 minutes https://t.co/yZHd4KkV7w

— BWFScore (@BWFScore) June 7, 2022

Di Pusingan 32 yang akan berlangsung esok, Joo Ven bakal berhadapan dengan cabaran besar apabila bakal bertemu dengan pemain Taiwan yang menghuni rangking ke-4 dunia, Chou Tien Chen.

Sebagai rekod, Joo Ven pernah bertemu dengan pemain berusia 32 tahun ini sebanyak satu kali pada tahun 2019. Ketika itu, kedua-duanya berentap dalam saingan Terbuka Australia yang menyaksikan Tien Chen memenangi pertarungan tersebut secara “straight set” dengan skor 21-14 dan 21-8.

Featured Image: Badminton Association of Malaysia


Selangor Akui Cuba Dapatkan Khidmat Pertahanan Kacukan Malaysia-England Sebelum Ini

Pasukan berpangkalan di Lembah Klang, Selangor FC mengakui cuba mendapatkan khidmat pertahanan kiri kacukan Malaysia-England, Daniel Ting pada tahun lepas.

Perkara tersebut dikongsikan oleh Pengurus Selangor FC, Mahfizul Rusydin Abdul Rashid sepertimana dilaporkan oleh akhbar tempatan berbahasa inggeris, New Straits Times.

Bagaimanapun, skuad Red Giants itu berubah fikiran dan melupakan hasrat tersebut setelah mengetahui pertahan berusia 29 tahun itu mempunyai klausa penyambungan kontrak bersama Kuala Lumpur City FC (KL City).

“Kami telah mendekati Daniel pada tahun lepas, tetapi kami mendapati tentang terma kontraknya, kami memutuskan untuk tidak mendapatkan tandatangannya. Sebaliknya, kami menandatangani Fazly Mazlan untuk menguatkan lagi (barisan) pertahanan.” katanya seperti dipetik daripada portal akhbar berkenaan.

Terdahulu, pertahanan yang pernah beraksi bersama Kelab Bola Sepak Perbadanan Kemajuan Negeri Selangor (PKNS FC) pada tahun 2018 ini tidak pulang melaporkan diri bersama pasukan KL City setelah tamatnya saingan Piala Malaysia 2021 ekoran masalah peribadi.

Featured Image: Kuala Lumpur City


Alif Terus Taja Liga Malaysia Selepas Mendapat Sambutan Peminat Bola

Selepas kolaborasi antara jenama minyak masak, Alif dan Malaysian Football League (MFL) mendapat tempat dalam kalangan peminat bola sepak tempatan, pemiliknya, Sime Darby Oils mengumumkan lanjutan penajaan terhadap saingan Liga Malaysia pada tahun ini.

Perkembangan itu hadir dalam satu majlis yang diadakan di Sime Darby Plantation Tower, Ara Damansara sambil dihadiri oleh wakil daripada kedua-dua entiti terbabit pada hari ini. Sehubungan itu, minyak masak Alif kekal sebagai Minyak Masak Rasmi untuk Liga Malaysia.

Dimaklumkan, kolaborasi antara Alif dan MFL menarik hampir 30,000 pengunjung yang turut serta dalam aktiviti-aktiviti menarik di Zon Alif yang dijalankan di stadium semasa 22 perlawanan terpilih sepanjang tahun lalu.

Selain itu, kerjasama ini turut mendapat manfaat melalui kehadiran penyokong bola sepak yang besar di media sosial dimana kehadiran maya Alif meningkat secara memberangsangkan dengan siaran media sosial berkaitan MFL mencapai 3 juta tontonan.

Sementara itu, dalam majlis yang sama, Sime Darby Oils memperkenalkan  produk iaitu ‘Minyak Masak Alif Ecopax’ yang hadir menerusi pembungkusan terbaru seberat 3 kilogram dalam bentuk “stand-up pouch”.

Pembungkusan ini menjadikan minyak masaknya lebih mudah dikendalikan, disertakan dengan penutup boleh tutup semula dan lebih kompak bersesuaian untuk disimpan di dalam dapur moden tanpa mengambil ruang yang besar.

Bercakap mengenai aktivitinya bagi Liga Malaysia musim ini, Alif merancang untuk mengadakan beberapa aktiviti gaya hidup yang akan dijalankan di kedai-kedai jualan sebagai contoh bersama rangkaian jualan seperti AEON Big yang juga merupakan salah satu penaja Liga Malaysia.


Perlawanan Sumbangsih & Saingan Pertama Liga Super Kembali Digabungkan

Malaysian Football League (MFL) menerusi Ketua Pegawai Eksekutif, Stuart Ramalingam mengumumkan Perlawanan Sumbangsih dan perlawanan pertama Liga Super kembali digabungkan pada musim ini.

Oleh demikian, Perlawanan Sumbangsih yang menemukan juara dan naib juara Liga Super 2022 iaitu Johor Darul Ta’zim (JDT) dan Terengganu FC turut sama menjadi perlawanan pertama LIga Super 2023 bagi kedua-dua pasukan tersebut.

Perlawanan itu akan berlangsung di gelanggang milik skuad berjulukan Harimau Selatan, Stadium Sultan Ibrahim, Iskandar Puteri pada 24 Februari (Jumaat) kelak.

Ini bermakna, pemenang perlawanan ini bukan sahaja akan menjulang Piala Sultan Haji Ahmad Shah bahkan turut mengutip tiga mata bagi perlawanan Liga Super.

Sekiranya ianya berakhir dengan keputusan seri setelah tamat 90 minit permainan, pemenang bagi Piala Sultan Haji Ahmad Shah akan ditentukan menerusi penentuan sepakan penalti manakala satu mata masing-masing akan dipungut bagi perlawanan Liga Super.

Sementara itu, bagi perlawanan pertama Liga Super melibatkan pasukan-pasukan lain akan dilangsungkan pada hari Sabtu dan Ahad berikutnya, 25 dan 26 Februari.

Sebagai rekod, saingan Perlawanan Sumbangsih 2022 yang menemukan JDT dan Kuala Lumpur City FC diadakan secara berasingan dengan perlawanan pertama Liga Super.

Featured Image: Malaysian Football League


PEMULIH: Bantuan ‘One-Off’ RM3,000 Kepada Pengusaha Industri Sukan

Kerajaan mengumumkan bantuan ‘one-off’ kepada perniagaan yang tidak dapat beroperasi sepenuhnya di bawah fasa pertama Pelan Pemulihan Negara (PPN) termasuk pengusaha industri sukan dan operator arena sukan.

“Kerajaan bersetuju untuk memberikan bantuan one-off sebanyak 3 ribu ringgit kepada mereka.” kata Perdana Menteri semasa berucap secara langsung dalam pembentangan Pakej Perlindungan Rakyat dan Pemulihan Ekonomi (PEMULIH), petang tadi.

PEMULIH : Bantuan one-off RM3,000 kepada pengusaha industri sukan dan operator arena sukan – PM Muhyiddin#MenangBersama #LindungDiriLindungSemua

Antara pengusaha industri sukan dan operator arena sukan yang bakal mendapat bantuan ‘one-off’ tersebut seperti padang bola sepak, futsal, gymnasium, bowling dan sebagainya yang hanya boleh beroperasi semula seawal fasa ketiga PPN kelak.

Untuk makluman, kerajaan mengumumkan kita kini berada dalam PPN dalam usaha untuk beralih keluar daripada pandemik Covid-19. Ianya meliputi peralihan secara berperingkat yang merangkumi 4 fasa.


Pasukan Ford & Hyundai WRC Rebut Khidmat Valentino Rossi

Pasukan M-Sport Ford dan Hyundai Motorsport dilaporkan berminat untuk mendapatkan khidmat juara sembilan kali MotoGP, Valentino Rossi untuk beraksi dalam saingan Kejuaraan Rali Dunia (WRC) hujung tahun ini.

Difahamkan, kedua-dua pasukan tersebut sedang ‘berebut’ untuk mendapatkan khidmat Rossi dalam perlumbaan terakhir WRC 2020 di Monza, Itali yang dijadualkan berlangsung pada 4 – 6 Disember.

Nine-time #MotoGP world champion @ValeYellow46 is interested in competing at the final round of this year’s FIA World Rally Championship at ACI Rally Monza (4-6 December)  😎🇮🇹#WRC #RallyMonza

“Saya tahu mengenai Moza – beberapa orang telah memanggil saya.”

“Perancangan awal saya untuk tidak berlumba di Monza kerana saya mahu menyertai perlumbaan di Abu Dhabi sepertimana tahun lepas.

“Tetapi, sudah pasti, situasi telah berubah dan menjadikan pusingan terakhir kejuaraan dunia semakin menarik dan saya akan lihat bagaimana nanti,” seperti dipetik daripada laman WRC.

Setakat ini, Rossi belum membuat sebarang keputusan muktamad samada untuk menyertai salah sebuah pasukan WRC berkenaan ataupun tidak.

Untuk makluman, saingan perlumbaan rali WRC bukanlah sesuatu yang asing buat pelumba berusia 41 tahun ini. Rossi pernah menyertai perlumbaan rali WRC sebanyak tiga kali iaitu pada tahun 2002, 2006 dan 2008.

Dia juga pernah menyertai perlumbaan Monza Rally Show dan memenanginya sebanyak tujuh kali. Kejuaraan ketujuh Monza Rally Show dirangkul Rossi dengan memandu Ford Fiesta RS WRC.

Bagi prinsipal pasukan M-Sport Ford, Richard Millener berkata pembabitan Rossi bersama pasukannya pastinya memberikan nilai tambah kepada saingan WRC di Monza hujung tahun ini.

Perkara itu turut diakui oleh prinsipal pasukan Hyundai Motorsport, Andrea Adamo dan pada masa yang sama kehadiran nama istimewa seperti Rossi akan menarik perhatian ramai orang kepada saingan WRC secara keseluruhannya.

Sementara itu, selain daripada Rossi, dilaporkan bekas pelumba Formula 1 (F1), Robert Kubica juga dikaitkan dengan membuat penampilan di perlumbaan Monza kelak.

Featured Image: Monza Rally Show


Piala AFF: FAM Umum Diskaun RM5 Untuk Tiket Kategori Terbuka

Penetapan harga tiket bagi perlawanan peringkat kumpulan Piala AFF Mitsubishi Electric 2022 bermula RM50 untuk kategori Terbuka menimbulkan keluh-kesah para penyokong skuad kebangsaan.

Selain itu, kategori Premium dan Grandstand pula diletakkan pada harga RM70 dan RM100 masing-masing. Rata-rata penyokong skuad berjulukan Harimau Malaya meluahkan pandangan di pelbagai platform laman sosial menyatakan harga yang ditetapkan itu sebagai mahal.

Mendengar keluhan para penyokong skuad berjulukan Harimau Malaya ini, Persatuan Bola Sepak Malaysia (FAM) mengumumkan diskaun terhadap ketiga-tiga harga tiket terbabit sekaligus menyaksikan sedikit penurunan berbanding harga asal.

Diskaun yang diberikan adalah sebanyak RM30, RM10 dan RM5 untuk kategori Grandstand, Premium dan Terbuka masing-masing.

Ini menjadikan harga baharu bagi ketiga-tiga tiket itu adalah RM70, RM60 dan RM45 masing-masing. Sementara itu, tiket bagi kanak-kanak pula tidak mengalami perubahan dan kekal pada harga RM10.

KEMAS KINI HARGA TIKET AFF

FAM hari ini mengumumkan penurunan harga tiket bagi dua perlawanan peringkat kumpulan Piala Mitsubishi Electric AFF 2022 menentang Laos dan Singapura.

▶ Baca penuh di https://t.co/pFLYX4Xw1R#FAM #HarimauMalaya #AFFMitsubishiElectricCup2022 pic.twitter.com/bMEiq8qY10

— FA Malaysia (@FAM_Malaysia) December 13, 2022

“Atas rasa prihatin dan selepas mengambil kira keluhan penyokong Harimau Malaya serta mendengar pandangan daripada banyak pihak, Presiden FAM, Datuk Haji Hamidin Mohd Amin telah mengarahkan Jawatankuasa Tiket dan Stadium FAM dipengerusikan oleh Naib Presiden FAM, Dato’ Posa Haji Majais untuk membincangkan perkara berkenaan.” kata Setiausaha Agung FAM, Noor Azman Rahman dalam kenyataan rasmi.

“Bagi penyokong yang telah pun membeli tiket berkenaan pada harga asal, proses pemulangan (refund) untuk amaun yang berlebihan itu akan diuruskan oleh pihak Ticket Hotline.”

“Semoga penurunan harga tiket ini akan dapat mengurangkan sedikit beban para penyokong untuk ke stadium bagi menyaksikan kedua-dua perlawanan berkenaan.” tambahnya lagi.

Untuk makluman semua, Harimau Malaya yang diundi dalam Kumpulan B akan mengharungi dua perlawanan peringkat kumpulan di laman sendiri, Stadium Nasional Bukit Jalil (SNBJ) menentang Laos dan Singapura pada 24 Disember dan 3 Januari masing-masing.

Sebagai perbandingan, tiket bagi saingan peringkat kumpulan Piala AFF edisi 2018 yang lalu ditetapkan pada harga RM20 dan RM30 bagi kategori Terbuka dan Grandstand masing-masing.


Pertahanan Selangor Usaha Dapatkan ‘Clean Sheet’ Menentang Terengganu

Rekod bolos Selangor FC menjadi satu topik perbincangan hangat di media sosial selepas perlawanan menentang Kedah Darul Aman FC (Kedah) di Stadium Majlis Bandaraya Petaling Jaya (MBPJ), baru-baru ini.

Ini gara-gara mereka bolos satu gol ketika perlawanan tersebut dan menjadikan skuad Red Giants telah merekodkan bolos sebanyak enam gol daripada tiga perlawanan Liga Super, musim ini.

Pertahanannya, Sharul Nazeem Zulpakar atau dikenali sebagai Afro mengakui rezeki tidak begitu memihak kepada pasukannya untuk mencetak kemenangan tanpa bolos dalam perlawanan tersebut.

Namun pemain berusia 22 tahun itu menyatakan pasukan Selangor akan berusaha untuk merekodkan keputusan tanpa bolos bermula perlawanan seterusnya, menentang Terengganu FC yang akan berlangsung 22 April nanti.

“Bukan rezeki kami untuk mendapat ‘clean sheet’ pada malam ini (Ahad) tetapi insyaAllah kami akan buat yang terbaik dalam perlawanan seterusnya tanpa bolos dan menang.

“Bagi saya macam aksi minggu lepas (menentang Negeri Sembilan), kami bermain 10 orang jadi mungkin daripada segi kecergasan, fokus agak lemah sebab ambil mudah dengan pihak lawan, tapi hari ini (Ahad) kita tidak ingin benda sama berulang dan kami lebih fokus.

“Mungkin ini satu permulaan untuk kita lebih bersemangat dan setiap perlawanan kita akan pastikan untuk tidak mengambil mudah selepas ini,” katanya.

Selain bolos satu gol menentang Kedah, Ahad lalu, mereka turut bolos tiga gol ketika menentang Kuala Lumpur City (KL City) serta dua gol semasa menentang Negeri Sembilan FC.

Bercakap mengenai pertemuan antara Selangor dan Terengganu, kali terakhir kemenangan tanpa bolos direkodkan Selangor ke atas Terengganu adalah dalam saingan Liga Super pada Mac 2019 ketika beraksi di Stadium Shah Alam.

Dalam perlawanan tersebut, Red Giants menang 1-0 hasil jaringan tunggal oleh pemain tengah, Faiz Nasir.

Selepas perlawanan itu, Selangor gagal mencatatkan sebarang ‘clean sheet’ atau kemenangan ke atas Terengganu dalam enam aksi berikutnya termasuk dalam dua perlawanan Piala Malaysia musim lalu.


Platform Jual Beli Kriptowang Penaja Baharu Liga Super & Piala Malaysia

Penganjur bola sepak tempatan, Malaysian Football League (MFL) mengumumkan kerjasama serta menerima satu tajaan baharu dengan sebuah syarikat platform jual beli kriptowang, Luno.

Menerusi satu majlis yang diadakan di 1 Powerhouse, Petaling Jaya pada hari ini, Luno diumumkan sebagai Rakan Pelaburan Kripto serta Penaja Bersama Rasmi (co-sponsor) bagi saingan Liga Super serta Piala Malaysia.

Dimaklumkan, kerjasama dan penajaan oleh Luno bersama MFL ini bernilai melebihi RM1 juta dengan kontrak 1+1 tahun. Ianya juga menandakan kemasukan pertama Luno ke dalam industri sukan tempatan.

Hasil daripada kerjasama ini, Luno mendapat pelbagai hak penjenamaan seperti papan iklan di tepi padang, penggunaan logo kelab serta imej pemain, dan pengaktifan jenama di stadium.

Selain itu, Luno mahu menjadikan kerjasama ini sebahagian daripada usaha untuk meningkatkan kesedaran mengenai kriptowang dalam kalangan rakyat Malaysia, mendemokrasikan akses kepada pasaran kriptowang dan menambahbaik inisiatif celik kewangannya kepada khalayak yang lebih luas.

Untuk pengetahuan semua, Luno merupakan salah sebuah platform jual beli kriptowang yang dikawal selia oleh Suruhanjaya Sekuriti (SC). Menerusi platform ini, orang ramai boleh membeli dan menjual beberapa kriptowang yang sah di Malaysia seperti Bitcoin, Ethereum, Ripple dan Litecoin.